amanoisuno/poetBack huggingface dataset:
赤岸過柳明之别業 劉摯 
主人瀟洒武陵仙，别業河東大道邊。心畫美田皆枕水，手栽佳木已參天。園林有地時難者，鐘鼎銘功事莽然。倦客過門空大嚼，卜鄰安得買清泉。
青山高竹樓别業昔嘗題詩其壁詩故在而竹樓物故三年矣感而賦詩 劉摯 
故人别墅俯青郊，曾許幽人近結茅。苔壁雨荒留舊蹟，竹林雲矗見新梢。樓成白玉山無主，鱗出黄金客有肴。悵念同游歌楚些，風聲蕭颯鳥咬咬。
巳日泊桃源亭 劉摯 
桃源亭北值佳辰，桃蕚飄殘晼晚春。緹幕惜芳林下子，綵袗修禊水邊人。風謡漸喜南音變，節物偏于久客新。道不與時當勇去，歸心何必計吳蓴。
病中聞子客被召次中東歸 劉摯 
一夜奎星向紫微，朝來黄鵠又東歸。謝庭春入新紅藥，吳苑花迎舊繡衣。疲馬顧鳴還有戀，驚烏飛匝欲何依。無聊病况將離思，併寫孤音白玉徽。
再和 劉摯 
詩酒相從道久微，東西冠蓋兩將歸。許公文誥專鴻筆，太白江湖醉錦衣。攬轡慨然俱有意，繫匏于此獨無依。猶憐謄得河梁句，常與都人記盛徽。
送鄭毅夫舍人被召五首  其一 劉摯 
金魚寶带紫微仙，刺史荆州帝倚賢。仁入刑書無濫獄，政通和氣屢豐年。芝函曉下浮雲闕，奎曜宵還北斗天。士望區區翰林主，不知舟楫赴商川。
送鄭毅夫舍人被召五首  其二 劉摯  洞庭湖
三國遺基楚子宫，洞庭游樂與民同。畫船載酒春波綠，疊鼓隨車夜燭紅。愛此南陽歌召父，學如西蜀化文翁。去思不用甘棠賦，恩在邦人骨髓中。
送鄭毅夫舍人被召五首  其三 劉摯 
永昭陵上土新乾，又見弓遺四海冤。旒冕嗣天承顧命，金繒傾帑入私門。已多困瘠悲邦釁，况有跳梁玩國恩。歸奉清閑疏奇藴，席前應講太平源。
送鄭毅夫舍人被召五首  其四 劉摯 
旌旗占曉動星躔，冠蓋傾都海嶽旋。歸覲明堂瞻日表，過家鄖社卜松阡。郢山殘雪梅寒後，漢水東風柳暖天。無限春風入佳句，何時珠玉看盈編。
送鄭毅夫舍人被召五首  其五 劉摯 
簪紱忘懷出處均，行行猶眷楚都春。嗣皇小毖方求助，太守三公古重民。燕厦久依王粲幕，鶚書曾愧孔融賓。士儒以義酬知己，敢向東原涕滿巾。
九日病起寄文瑩 劉摯 
春城别去已秋窮，猶喜音書繼遞筒。身外光陰一飛隼，天南蹤迹兩飄蓬。夜烏三匝驚明月，胡馬長嘶向北風。無酒無人更無菊，重陽愁過鹿皮翁。
春日書事 劉摯 
年華歡緒兩蹉跎，颺白浮紅日日多。酒怯病懷無舊戶，睡便春晝長新魔。些思楚客招魂語，噫笑梁生憤世歌。鳥雀相忘來亦少，不須門外更張羅。
跂罷西邑時將營山居路有二詩次其韻  其一 劉摯 
半年西邑秪徒勞，天數人謀兩不饒。分定一枝難駐足，時來三組併垂腰。是非未了今猶古，飲啄誠安谷亦喬。何日一塵能負郭，杖藜春雨看眷苗。
跂罷西邑時將營山居路有二詩次其韻  其二 劉摯 
求田問舍此心勞，兩處如聞勝勢饒。張氏泉塍近城角，邵家林屋在山腰。倒冠來伴樊川杜，飛舄新閑葉縣喬。昨日雪霜枯槁地，百般蒼翠發新苗。
孫少卿鹿頭山詩并畫圖二首  其一 劉摰 
誅茅搜險旋尋真，聞說山巖一日新。佳境留連應有待，先時登覽豈無人。披榛好石來如召，隨手清泉應若神。不獨山中興勝事，幾多風愛在邦民。
孫少卿鹿頭山詩并畫圖二首  其二 劉摰 
使君鎮爱鹿頭山，圖畫歌吟共爲傳。塵世那知武陵事，時人爭誦永嘉篇。行春遊醉常勞夢，按部登臨又隔年。有客平生志林壑，坐憐雙眼隔雲煙。
次韻蔡景繁紅梅三首  其一 劉摰 
故人江驛寄瑶華，紫玉枝頭散嫩霞。日暗露桃春尚淺，醉餘收面粉難遮。綠溪地静東風遇，雕檻香寒曉月斜。水滿琉璃聊自喜，不堪塵眼秖空花。
次韻蔡景繁紅梅三首  其二 劉摰 
蕭疏仙梗擢芳華，巧刻圓瓊傅淡霞。素質本非桃杏質，酡顔聊避雪霜遮。香含暮雨欄邊散，豔倚春風鬢上斜。聞說樽前偏屬黨，青黄朱粉更無花。
次韻蔡景繁紅梅三首  其三 劉摰 
仙圃瑶林冠物華，靚英明媚洗晴霞。醉装卻費臙脂暈，紈扇應煩絳粉遮。天上念奴春睡足，風前飛燕舞容斜。後房宜勸歌聲小，惜愛今年第一花。
再次紅梅 劉摰 
色不夭穠始是華，仙家林觀倚雲霞。春酣白玉醅香入，日射紅鸞扇影遮。攅蕚亂鬚能淡佇，抱枝寒蓓更疏斜。爲寄瑶林主人語，爭妍應有曲房花。
庭前有古槐一株枝葉扶疏廣蔭一畝每當月夕風晨輒爲婆娑其下空翠滴衣心神清越感秋寄興情見乎詞 劉摰 
綠玉交柯蔽鬱深，碧蘿寒幄静沈沈。最宜初旭晞晴靄，時有珍禽宅翠陰。終日對爲佳客伴，幾年相慰故谿心。主人已有秋風興，更聽疏蟬抱葉吟。
盆中移白菊 劉摰 
九秋風露下星榆，玉刻圓錢散曉株。人住水涯多白髪，地應花谷近清都。按香清酒登新譜，益氣輕身載舊圖。移取黄堂朝夕見，北洲亭遠故臺蕪。
次南陽錢紫微白菊 劉摰 
清根靈氣本仙通，白玉葩華綠玉叢。山遠莫尋幽谷水，洲香聊近百花叢。神寒縹緲梅同格，英出繁多雪愧工。籬下區區醉金蘂，酈卿應笑鹿皮翁。
次韻傅推官宏月菊 劉摰 
應憐陶令爱東籬，分付黄花特地遲。百卉浪隨秋色盡，孤芳自與歲寒期。冷香直欲梅相鬭，金蘂懸知雪更宜。空使詩人詠重九，天公造物本無時。
輓慈聖光獻皇后二首  其一 劉摰 
翼子詒孫廟社功，憂勞嘉祐治平中。澤流自配皇圖遠，仙去誰期壽劫空。三獻奄違長信殿，萬靈神會永昭宫。母儀五十年間事，愁入西郊鼓吹風。
輓慈聖光獻皇后二首  其二 劉摰 
孝孫皇帝念終天，毁慕難留王座遷。廟謚易名尊四字，宸闈行服自三年。寶衣鸞鳯藏華殿，哀仗星辰下洛川。從此都人想遊幸，無因重見九龍軿。
輓資政殿學士吏部尚書曾公二首  其一 劉摰 
懷詔歸來望九霄，伾山纔隔渡河橋。履聲未徹君王聽，車左俄悲道路招。韋氏詩書傳秘閣，石家孝謹冠中朝。靈輀聞說都門過，愁徹西風鼓吹簫。
輓資政殿學士吏部尚書曾公二首  其二 劉摰 
百歲悲歡俯仰間，訃驚疇昔涕汍瀾。玉堂天聖傳先契，蘭省元豐事長官。寂寂塵音華屋閉，蕭蕭雲木故山寒。深心令德今何愧，付與無窮後世看。
輓宋次道二首  其一 劉摰 
橐筆周旋侍漢宫，慱知前載問無窮。朝廷人物儒林丈，家世文章太史公。俯仰頓驚華屋換，聲容徒望繐帷空。寝門一哭何嗟及，付與悲哀挽鐸風。
輓宋次道二首  其二 劉摰 
平生襟尚苦清通，白首耽心翰墨中。萬卷囊書推沈氏，一時碑字貴顔公。塵栖村館稀賓至，山抱佳城與祖同。已矣善人那復見，蕭蕭溱洧秖秋風。
哀吕西臺行父四首  其一 劉摰 
大夫門户斗魁旁，落落南宫舊望郎。收歛壮心書萬卷，沈浮高興酒千觴。乘驄始欲新年去，藏壑俄驚半夜亡。索我贈言曾未暇，哀懷今變紼塵章。
哀吕西臺行父四首  其二 劉摰 
仙骨蕭疏古柏秋，合于塵世獨悠悠。人間未熟黄粱飯，天上新成白玉樓。隱几不聞遺治命，飛旌何日向西州。識君惟有崔夫子，預說衣冠一蜕留。
哀吕西臺行父四首  其三 劉摰 
前月南河欲放船，壺觴一夕暫盤桓。吐霏珠玉音猶在，風折篔簹墨未乾。皎皎不應隨物轉，滔滔從此締交難。孤懷幽調誰知者，寂寞金徽不復弹。
哀吕西臺行父四首  其四 劉摰 
吳興空望使君車，道厄陳州亦命歟。歸路自爲兜率去，遺忠誰訪茂陵書。粃糠世俗心無累，蘭玉階庭善有餘。一束生芻猶未至，春風洒涙滿襟裾。
次韻唐誦植椶櫚三絕句  其一 劉摰 
亭亭員榦直，翦翦翠輪齊。葉散夜叉様，惡名誰品題。
次韻唐誦植椶櫚三絕句  其二 劉摰 
榮悴逐時序，紛紛紅翠多。誰同歲寒操，旁有羽林戈。
次韻唐誦植椶櫚三絕句  其三 劉摰 
種蘭不當户，李以苦見容。珍重主人意，東亭非要沖。
次長守長歷兩孫自汶寄讀詩韻  其一 劉摰 
阿守似其父，丰姿仍秀疏。别翁猶數月，書驛且渠渠。
次長守長歷兩孫自汶寄讀詩韻  其二 劉摰 
歷也駒千里，新詩慰遠思。霜秋魚酒美，來趁壽觴時。
戲簡許敎授 劉摰 
雖有董鹽甘寂寞，如聞顔粥更艱辛。莫将秉釡論多少，聊爲君家拂甑塵。
馬融絳帳臺 劉摰 
漢守曾爲絳帳師，升堂高弟許摳衣。傳經無復當時事，只有沙禽自在飛。
國風亭 劉摰 
地靈真合有清辭，正在中和樂職時。誰道諸詩吟不盡，試看亭上國風詩。
復古亭 劉摰 
功大文雄歲月深，巍然高碣字生金。臺池得與吾民共，誰識邦家復古心。
穿楊亭 劉摰 
華構翬飛一望中，顔間篆墨颺秋風。休矜百步穿楊巧，未及當年射虎功。
迎春亭 劉摰 
亭接東風近曉霞，幾多和氣到萌芽。也知當日迎春意，不爲松筠只爲花。
朝宗亭 劉摰  长江
亭下長江走浪花，朝宗東委去無涯。何時銀漢風濤稳，待泛仙人八月槎。
澂心閣 劉摰 
危欄倒影下千尋，空水無聲萬象沉。試問登臨來往客，幾人澄得利名心。
七瑞堂 劉摰 
草木生成亦偶然，誰将枝榦驗祥編。如何併作當時瑞，寂寞如今五十年。
水舫 劉摰 
天水相将遠欲無，扁舟雙槳似飛鳧。此身未是逃名客，且學鴟夷泛五湖。
雙橋 劉摰 
雙橋十里跨虚明，波面無風兩足輕。雨歇烟收人不見，路岐依約是蓬瀛。
十月六日與客游金山乾明宣塔戒壇彌勒舍利廣教七山寺三首  其一 劉摰 
水落溪橋霜未寒，岡林平淺是西山。路穿峭蒨青蔥底，寺在崎嶇屈曲間。
十月六日與客游金山乾明宣塔戒壇彌勒舍利廣教七山寺三首  其二 劉摰 
排門金碧七禪關，松閣相望石徑連。不爲勤求善知識，可能一日徧諸天。
十月六日與客游金山乾明宣塔戒壇彌勒舍利廣教七山寺三首  其三 劉摰 
行徹雲烟到上方，青林深壑對重岡。山中底處饒風月，要著江州一草堂。
偶作 劉摰 
春氣未强寒惨惨，羈人多病興寥寥。閑愁付與毫端遣，長日期于局上銷。
次韻張供備達夫觀回鴈峰二首  其一 劉摰 
圖志分明傳者謬，峰名元在嶽山隈。邦人試看春巖上，豈有燕鴻到此回。
次韻張供備達夫觀回鴈峰二首  其二 劉摰 
林麓坡陀湘水側，煙嵐朝暮楚城隈。峰前遷客翻堪笑，不及飛鴻一歳回。
樊山口二絕  其一 劉摰  长江
洲觜嶄嶄亂石排，濯風寒浪踏蒼苔。長江萬里從西北，瀉向幽人兩足來。
樊山口二絕  其二 劉摰 
無數江鷗似雪霜，暫來還去俯滄泿。幽人已自忘機久，卻恐窺魚意未忘。
九日依唐生韻五絕句  其一 劉摰 
三歲重陽負玉觴，悲歡不定客途長。元光節物真虚擲，賴有新詩付錦囊。
九日依唐生韻五絕句  其二 劉摰 
白醪趁節醅已發，黄菊候霜花未開。獨上荒城拱雙袖，風雲惨惨鴈聲來。
九日依唐生韻五絕句  其三 劉摰 
無處登臨百尺樓，若爲銷散仲宣憂。拒霜寒菊常煙雨，愁滿江城冷澹秋。
九日依唐生韻五絕句  其四 劉摰 
悄悄登山臨水興，紛紛泛菊佩茰人。不須吹落簪花帽，但願常存漉酒巾。
九日依唐生韻五絕句  其五 劉摰 
長松老桂風霜足，細草幽花雨露霑。天寒日下音書少，鴈自高飛魚自潛。
次韻燕中舍若水苦雨五絕句  其一 劉摰 
湖水漫漫日夜添，芡芒蒲鍔鬭尖銛。不須更問雨多少，且喜西窗青入簾。
次韻燕中舍若水苦雨五絕句  其二 劉摰 
風欺炊竈晨煙重，泥隔賓車午枕高。誰記幽人張仲蔚，都将三徑付蓬蒿。
次韻燕中舍若水苦雨五絕句  其三 劉摰 
池蛙聯絡聲方旺，逕草縱横勢未鋤。不厭微涼生枕簟，只憂新蠧入圖書。
次韻燕中舍若水苦雨五絕句  其四 劉摰 
聲入高梧翠竹邊，故攜枕簟北窗前。無端喚起江南夢，記得扁舟夜不眠。
次韻燕中舍若水苦雨五絕句  其五 劉摰 
嘉穀連空指歲豐，幽潛無復有乖龍。何時浩蕩風吹日，照徹陰雲幾萬重。
泛舟南湖二絕句寄公秉二首  其一 劉摰 
路轉芳洲面面風，回環慚愧刺船翁。畫橋東北桃花塢，時有飄紅落酒中。
泛舟南湖二絕句寄公秉二首  其二 劉摰 
不知芳物過春風，傲兀扁舟怯浪翁。得似王猷剡溪上，何須范蠡五湖中。
木芙蓉 劉摰 
誰染輕紅皺萬囊，靚如妆面照寒塘。蜀葵千葉仍陪菊，芍藥重臺更耐霜。
湖上口號三首  其一 劉摰 
綠荷深不見湖光，萬柄清風動曉涼。莫恨紅葩猶未爛，葉香元自勝花香。
湖上口號三首  其二 劉摰 
湖上清懷各自知，涼風吹我獨依依。吏曹姑去母催我，待得臨流弄月歸。
湖上口號三首  其三 劉摰 
柳色映花春岸北，人家臨水畫橋南。回舟欲向東城望，恰似清溪玉鏡潭。
六月二十日湖上四絕句  其一 劉摰 
蓮的紛紛玉手來，欲攀蓮葉卷狂杯。冰漿未見菱腰折，珠實何時芡觜開。
六月二十日湖上四絕句  其二 劉摰 
紅蕖白藕滿平湖，曾爱新梢玉不如。今日水深那可得，野人盤上欠香蔬。
六月二十日湖上四絕句  其三 劉摰 
氣候淒炎傾刻中，晚來宜此一樽同。乍收荷葉蕭騷雨，便得蘋花細碎風。
六月二十日湖上四絕句  其四 劉摰 
濃雲忽忽遍天圍，四面涼風弄客衣。霹靂一聲湖雨白，魚兒驚没鷺狂飛。
雪中次韻王鞏廷平四絕句  其一 劉摰 
此時遙憶子猷家，幽興應思剡水涯。未向東風見瓊樹，且傳春色贈梅花。
雪中次韻王鞏廷平四絕句  其二 劉摰 
漸飛大片紛如靴，更撲驚風亂似麻。爲謝妻孥衣但典，莫愁米貴酒難賖。
雪中次韻王鞏廷平四絕句  其三 劉摰 
簷邊騷屑竹聲乾，爐畔龍鍾病骨寒。坐想蘭歌傾桂酒，清虚堂上有餘歡。
雪中次韻王鞏廷平四絕句  其四 劉摰 
袁安秖有高眠興，謝眺空傷後會難。十萬健兒春瘴近，飛花宜過海南山。
平原君 劉摰 
徒稱舘舍三千客，豈捄長平百萬軍。焉在平原多得士，功名翻屬信陵君。
信陵君 劉摰 
客趙忘梁久不歸，先王宗社若巢危。歸來未久秦人入，魏國存亡亦可悲。
甘羅 劉摰 
甘羅徒挟虎狼威，入趙安能策是非。大扺諸侯畏秦爾，一言輕得五城歸。
汲黯 劉摰 
汲黯剛純社稷臣，張湯巧詆更平津。賢人所貴忠邪異，惜對君王論未伸。
次韻龔諫議輔之同遊靈巖寺 劉摰 
琳宫仙老鬢雖霜，不厭山頭石徑長。杖履更爲他日約，姓名聊記舊碑旁。
戲李質夫 劉摰 
曾醉江梅爛漫時，北鄉寒冷見花遲。知君獨倚瑶林賞，不向春風贈一枝。
再贈李質夫 劉摰 
贈春須記折花時，坐恨江南信息遲。還向瑶林主人問，東風應傍去年枝。
絕句 劉摰 
日日新詩出錦囊，清言飄洒句琅琅。幕中病客疲酬報，走馬真難伴放羊。
東郊次韻器資子開六絕句 見早梅 其一 劉摰 
幾年空有憶梅詩，常恐江南驛使迷。慚愧一枝償病眼，春風須勸笛聲低。
東郊次韻器資子開六絕句 見早梅 其二 劉摰 
刻玉沾酥三兩枝，霜空林杪早春時。蕭疏仙骨閑相並，緲縹幽香冷自知。
東郊次韻器資子開六絕句 見早梅 其三 劉摰 
江南詩客兩仙才，攜手東原賦早梅。瓊樹令人常願見，還家何事更徘徊。
東郊次韻器資子開六絕句 謾成 其一 劉摰 
五日重來躡馬塵，此君時節已殘春。吹衣拂面寒猶峭，誰道春風似故人。
東郊次韻器資子開六絕句 謾成 其二 劉摰 
悄悄輕冰斷水涯，欣欣羣木蔭人家。春風巧思無尋處，紅白青黄各自花。
東郊次韻器資子開六絕句 謾成 其三 劉摰 
昔年花卉爛春林，今日重來老病侵。歳月漫爲流俗歎，行藏誰見古人心。
九月十八日離魏都寄內二首  其一 劉摰 
南鴻無計與同飛，鴻翼翩翩我馬遲。若過平臺寄家信，爲言今日是歸期。
九月十八日離魏都寄內二首  其二 劉摰 
肅肅霜風吹客衣，客懷多少寄金徽。到家細說淹留事，應笑蘇秦困始歸。
寄倩 劉摰 
近時頗少飛鴻信，幾日應占喜鵲聲。相見便須持寶鑷，爲翁衰鬢摘霜莖。
題齊己草堂 劉摰 
一曲流泉對草堂，何人與續帳前香。清詩自共秋風老，依舊鍾聲送夕陽。
路作茅齋成有詩次其韻 劉摰 
鬋予會到岡，心休境自適。丈室居士家，環堵儒者宅。常令小博山，一種裊餘碧。燕雀來賀否，應笑簷牖窄。跬步是清溪，間可就泉石。庭花秋娟娟，窗月夜寂寂。燈火亦可親，隱几對方冊。不爲寒輟冬，窮居忌矯激。可大亦可小，人或未知識。戲問廣廈人，誰思萬里客。
清明後一日下沙 劉摰 
微風吹□幸陰晴，笑側吟鞭十里行。時節早蠶生穀雨，人家新火接清明。衮衣犢鼻均無物，籬鷃雲鵬各有情。欲挹浮丘挽春馭，尊罍定得瀉東瀛。
三老堂 劉摰 
三老非隱者，鄉里道義人。締交何綢繆，白首情益親。進退小或異，歸于重其身。逸老田北效，築堂北溪上。野拙彼二老，招跡日俱往。幽泉弄清泠，平野得遐曠。謂近隔城市，謂遠非山林。青岑落尊酒，白雲貯衣襟。歲月付清醉，志藴還長吟。頹俗可以敦，媮風爲之重。人生苦飄忽，事往真幻夢。但聞三人墓，蕭蕭木已已拱。朅來撫陳跡，春衣吹我衣。牆邊見殘萼，屋角懸斜暉。雍琴感今昔，遼鶴驚是非。世故無足言，徘徊壞牆下。思人愛樹木，況此巋然者。子孫固無忘，又將告里社。
石棋局 劉摰 
堅平宜荷明堂柱，方潔當函玉牒書。且拂塵埃伴君坐，一枰相與寄清虛。
三老堂 劉摰 
歷陽賓主昔多賢，三老風流二十年。獬豸冠中曾補衮，鳳凰臺上疊擎天。
句  其一 劉摰 
杳杳三韓國，煌煌二使星。海神無橫暴，天子有威靈。
句  其二 劉摰 
陰陰佳木發城齊，襟袖迎風弄晚暉。
句  其三 劉摰 
軒宇憑虛出半天，忽驚身寄碧雲端。
句  其四 劉摰 
壇峙麻姑石，溪忘憂禹碑。
句  其五 劉摰 
方雄望三楚，形勢拱中原。闊占瀟灑腹，高摩翼軫門。
臨化作 陳景元 
昔之委和，今之蛻質。非化非生，復吾真宅。
輿鄭介夫 晏幾道 
小白長紅又滿枝，築毬場外獨支頤。春風自是人間客，張主繁華得幾時。
戲作示內 晏幾道 
生計唯茲椀，般擎豈憚勞。造雖從假合，成不自埏陶。阮杓非同調，顔瓢庶共操。朝盛負余米，暮貯藉殘糟。幸免墦間乞，終甘澤畔逃。挑宜筇作杖，捧稱葛爲袍。儻受桑間餉，何堪井上螬。綽然真自許，嘑爾未應饕。世久輕原憲，人方逐子敖。願君同此器，珍重到霜毛。
題司馬長卿畫像 晏幾道 
犢鼻生涯一酒墟，當年嗤笑欲何如。窮通不屬兒曹意，自有真人愛子虛。
觀畫目送飛雁手提白魚 晏幾道 
眼看飛雁手攜魚，似是當年綺季徒。仰羨知幾避繒繳，俯嗟貪餌失江湖。人間感緒聞詩語，塵外高蹤見畫圖。三歎繪毫精寫意，慕冥傷涸兩踟躕。
公儀招觀畫 晏幾道 
初約看花花已盡，重親閑客客應歡。真花既不能長豔，畫在霜紈更好看。
七夕 晏幾道 
雲幙無波斗柄移，鵲慵烏慢得橋遲。若教精衛填河漠，一水還應有盡時。
晚春 晏幾道 
一春無事又成空，擁鼻微吟半醉中。夾道桃花新過雨，馬蹄無處避殘紅。
句 晏幾道 
玉笙聲裏鸞空怨。
存目 晏幾道 
詩題：列子有力命王充論衡有命祿覽之有感首句：大鈞播群物。
予嘉祐中嘗迎先妣來主臨潼元祐丁卯□月赴守遂寧複過是邑凡山林宮寺之勝皆當日奉板輿盍朋簪歲時遊息之處到今二十八年矣因成短詩以敘感慨 李梃 
淒涼感舊與懷親，時事居人觸目新。獨有溫泉故情在，猶能爲我洗紅塵。
挈家登朝元閣晚由東山北下自石甕過朝元山路並斯飛亭皆當日親爲開置今複經從因留拙句 李梃 
一別驪山歲已深，林花依舊繡蒼岑。歸尋當日新開路，隱約苔痕下翠陰。
題靈泉觀 李梃 
山原繚繞水縈紆，繡嶺屏風立座隅。更上朝元最高處，饒君都看渭川圖。
贈關淵聖學士 孔夷 
吳越聲飛二十年，緇衣空復歎遺編。紫芝眉宇風塵外，太白文章錦繡前。可是石渠方載筆，未應水國要歸田。他時雪裏相逢處，能記騎驢孟浩然。
陪李端叔游穎昌西湖三首  其一 孔夷  西湖
霜風吹老菊離離，水外秋雲送雁飛。來伴謫仙閑杖腰，滿林丹葉襯斜暉。
陪李端叔游穎昌西湖三首  其二 孔夷  西湖
樓影搖波到碧空，拒霜無數隔堤紅。只應明夜關山月，憐我相思不寐中。
陪李端叔游穎昌西湖三首  其三 孔夷  西湖
與世相疏行路難，不禁塵土便思山。山中獨念故人遠，雪舞清聲窗竹閑。
寄高郵王定國 孔夷 
世路難行肯效尤，蒲萄斗酒換涼州。春風不到仲文樹，野水猶沈夢得舟。珍重故家青玉案，徜徉鄉社翠雲裘。淮南十里鶯花老，月照關山笛裏愁。
句  其一 孔夷 
微雨鷺翹艇，夕陽人倚樓。
句  其二 孔夷 
雨晴梨花春有光。
句  其三 孔夷 
砌下梨花一堆雪。
句  其四 孔夷 
楊柳不遮春已斷，一枝紅杏出牆頭。
曾點 呂大鈞 
函丈從容問且酬，展才無不至諸侯。可憐曾點推嗚瑟，獨對春風詠不休。
曾公巖和曾子宣安撫 苗時中 
紅旆尋幽東郭旁，泉巖新得冠殊方。一川氣象天開作，萬古荆榛地蔽藏。崖穴乍驚堂室闢，榜名知與日星長。異時人指溪橋水，思愛還同召伯棠。
洪山 韓晉卿 
壁立東南第一峰，問名知是葛仙翁。丹砂竈逼雲頭近，玉井泉流海眼通。六字籀文天篆刻，鼓間洞室石帡幪。我來整屐層巒上，無數群峰立下風。
句 家定國 
桃李從花王。
句 家氏客 
笙歌陪酒聖。
句 鄭雍 
訪古直尋齊守事，誦詩還愛紫微才。
換蘇印和弟穎叔  其一 蔣之翰 
恥向承平便拂衣，鄉邦還得擁旌麾。昔年曾預兒孫列，投老猶疑筆硯隨。忠義一門均許國，箕裘萬石亦遭時。朝廷虛日方圓任，功業當看帝載熙。
換蘇印和弟穎叔  其二 蔣之翰 
從來疏拙懶身謀，攬轡登車已倦遊。幸有醉鄉爲樂地，何妨吟嘯老東州。
海州觀放鶻搏兔不中而飛去 沈括 
秋霜濯空林，暮日在峰頂。冥冥起長風，稍稍絕遺影。驍禽值猛搏，俯取不待頃。豈非求者乖，矯翮成遠聘、未能謝榛莽，那用遽悼悻。此心竟可憐，得失未宜病。
姑熟溪  其一 沈括 
新晴渡口百花香，石子池頭鴨弄黄。卷幔夕陽留不住，好風將雨過梅塘。
姑熟溪  其二 沈括 
豹堂春水綠泱渙，謝市雲深柳線長。睡熟不知潮信過，船頭晚雨打菰蔣。
慈姥磯  其一 沈括 
碧山叢叢遮塔暉，蒼崖萬丈涵蒼漪。西風隔江動高樹，山前過帆如鳥飛。
慈姥磯  其二 沈括 
朝發銅陵暮揚子，年年白浪江中歸。江人收身苦宜早，一生卻向江中老。
江南曲 沈括 
新秋拂水無行跡，夜夜隨潮過江北。西風卷雨上半天，渡口微涼含晚碧。城頭鼓響日腳垂，天際籠煙鎖山色。高樓索莫臨長陌，黄竹一聲無北客。時平田苦少人耕，唯有蘆花滿江白。
峨眉亭 沈括 
雙峰秀出兩眉彎，翠黛依然監影間。終日含顰緣底事，祗應長對望夫山。
承天觀 沈括 
上士修真地，曾無俗混淆。雲根起壇級，江面出松梢。軒靜簷垂斗，窗虛洞接茅。何當脫塵滓，來結皎然交。
鞦韆 沈括 
香入熏爐禁火天，芙蓉深苑鬬秋千。身輕幾欲隨風去，卻恨恩深不得仙。
雨中過臨平湖 沈括 
綠蒲淺水清回環，浪頭雨急聲珊珊。畫橈驚起遠近雁，宿靄欲亂高低山。敗蓬半漏野更好，短纜數斷遲轉間。谿翁此日乘浩渺，搔首坐哨煙雲間。
釣臺 沈括 
漁釣非良業，相期逐姓名。太平雖不仕，故舊豈無情。七里林泉好，三公位貌輕。片帆湍石下，誰不仰先生。
仙都山 沈括 
苔封輦路上青山，鶴馭遼天去不還。惟有銀河秋月夜，鼎湖煙浪到人間。
贈天台沖寂道人 沈括 
聞說能文山閣老，比年幽興著林泉。自開鹿苑知何門，不向虎溪今十年。寥寥清言坐中士，皎皎寒月山間天。不堪世俗看支遁，曾有篇章憶惠連。
十松亭 沈括 
空堂無人日長哦，風松助我澗雲和。蒼顔古木喜相似，愛子亦有淩雲柯。歡然相對默終日，意得那須言強多。我身未得從心老，嗟爾繫此成蹉跎。
遊山門 沈括 
溪水激激山攢攢，蒼崖腹封壁四環。一門中嚂俯驚瀾，造物爲此良有源。坡顛竅塞淪九淵，吐吞龍螭殆非然。又疑猛將血戰還，斬此欲守規爲門。至今慘惻風夜寒，殺氣襲水爲屈盤。山重地僻道路偏，此境安得與禍連。反復不得意所安，將必有理愧莫原。山川幽深適素尚，轍蹂萬堅窮躋騫。生平所更了可記，怪特若此殆未觀。崆峒地首久茫昧，自此稍欲信所傳。排雲徑上淩巀薛，力弱盛恐乘以蹎。西光戛戛下巖壑，取酒更爲山留連。
開元樂詞  其一 沈括 
鸛鵲樓頭日暖，蓬萊殿裏花香。草綠煙迷步輦，天高日近龍床。
開元樂詞  其二 沈括 
樓上正臨宮外，人間不見仙家。寒食輕煙薄霧，滿城明月梨花。
開元樂詞  其三 沈括 
按舞驪山影裏，回鑾渭水光中。玉笛一天明月，翠華滿陌東風。
開元樂詞  其四 沈括 
殿後春旗簇仗，樓前御隊穿花。一片紅雲鬧處，外人遙認官家。
延州柳湖  其一 沈括 
蕭灑征西府，青林隱萬家。樓高先見月，山近不藏花。雨急喧流水，溪深噪亂鴉。笙歌乘酒興，可復問天涯。
延州柳湖  其二 沈括 
漢使雕陰道，秦關白翟宮。山川紅旆裏，日明翠微中。社後寒猶峭，春殘草木濃。花前江國興，併覺此時同。
延州柳湖  其三 沈括 
日暖閑園草半薰，不堪春興蝶紛紛。山煙夢鬆成微雨，關月簾纖出斷雲。三弄倚樓喧晚操，六花分隊駐新軍。終年不見江淮信，吟向胡笳永夜聞。
鄜延凱歌  其一 沈括 
先取山西十二州，別分牙將打衙頭。回看秦塞低如馬，漸見黄河直北流。
鄜延凱歌  其二 沈括 
天威略地過黄河，萬里羌人盡漢歌。莫堰橫山倒流水，從教西去作恩波。
鄜延凱歌  其三 沈括 
馬尾胡琴隨漢車，曲聲猶自怨單于。彎弓莫射雲中雁，歸雁如今不寄書。
鄜延凱歌  其四 沈括 
靈武西涼不用圍，番家總待納王師。城中半是關西種，猶有當時軋喫兒。
鄜延凱歌  其五 沈括 
旗隊渾如錦繡堆，銀裝劍背打回回。先教淨掃安西路，待向河源飲馬來。
二郎山 沈括 
二郎山下雪紛紛，旋卓穹廬學塞人。化盡素衣冬末老，石煙多似洛陽塵。
光化道中遇雨 沈括 
望遠初翻葉，隨風已結陰。雨蓬宜倦枕，鄉夢入寒衾。蓑笠侵鄖俗，溪山動越吟。煙波千里去，誰識魏牟心。
漢東樓 沈括 
野草粘天雨未休，客心自冷不關秋。寨西便是猿啼處，滿目傷心悔上樓。
幽命 沈括 
山木嘯兮雲幽幽，秣我歸馬兮無爲久留。江鼯翔兮雨漫漫，回予車兮水漸幰。仲何爲兮中野，澹將洋兮疏駕。目逝兮形留，鬱逍遙兮日下。瀉慕兮流觀，撫節兮浩望。駟黄戾兮靡騁，旋吾輯兮焉往。不我虛兮斯辰，思何爲兮鞅掌。
佚老堂爲江州陶宣德題 沈括 
暫來林下問棲遲，已覺絛然悟昨非。臥起見山寧用買，門牆無物可人揮。茵連細草才容藉，淀染濃嵐欲墮衣。佳士要當憐寂寞，不應全爲折腰歸。
遊秀州東湖 沈括 
柳色青天雨乍晴，鴨頭細草繞堤生。林間野日依依見，水底春光寸寸明。猶喜亂花時入眼，可能萬事頓忘情。無端景物相料理，屢欲顛狂興不成。
秀州秋日 沈括 
草滿池塘霜送梅，林疏野色近樓臺。天圍故越侵雲盡，潮上孤城带月回。客夢冷隨風葉斷，愁心低逐雁聲來。流午又喜經重九，可意黄花是處開。
蘇小小墓 沈括 
古木寒鴉噪夕陽，六朝遺恨草茫茫。水如香篆船如葉，咫尺西陵不見郎。
贈故鄉人 沈括 
我家已破出他鄉，如連如卓方阜昌。豈料囊金隨後散，一齊開鋪鬻文章。我今濱死秪如尋，二友猶堪望軒翥。從頭借問向來誰，十室九人非舊主。
金山 沈括 
樓臺兩岸水相連，江北江南鏡裏天。蘆管玉簫齊送夜，一聲飛斷月如煙。
遊花山寺 沈括 
經旬飄雨喜新晴，病馬緣畦取次行。老態只應隨日至，春心無意與花爭。山川滿目浮煙合，樓板侵天暮靄橫。嗟我有身無處用，強攜尊酒入崢嶸。
望海樓 沈括 
雨聲林外盡，秋色望中添。落日掛疏柳，遠江橫暮簷。好風疑有意，墮葉故爭簾。爲問樓中客，胡爲盡日淹。
潤州甘露寺 沈括 
丞相高齋半草萊，舊時風月滿亭臺。地從日月生時見，天到江山盡處回。三國是非春夢斷，六朝城闕野花開。心隨潮水漫漫去，流徧煙村半日來。
陳丞相故宅 沈括 
丞相旌旗久不歸，虛堂寧止歎伊威。綠槐樓閣山蟬響，青草池塘野燕飛。
丹陽樓 沈括 
碧城西轉拂蒼煙，日繞闌干一握天。青草暮山歌扇底，美人瑤瑟瞑鴻邊。吹聲隱隱江都月，弄影翩翩建業船。流盡古來東去水，又將秋色遇樓前。
嘗茶 沈括 
誰把嫩香名雀舌，定知北客未曾嘗。不知靈草天然異，一夜風吹一寸長。
圖畫歌 沈括 
畫中最妙言山水，摩詰峰巒兩畫起。李成筆奪造化功，荆浩開圖論千里。范寬石瀾煙樹深，枯木關仝極難比。江南董源僧巨然，淡墨輕嵐爲一體。宋迪長於遠與乎，王端善作寒江行。克明已往道寧逝，郭熙遂得新來名。花竹翎花不同等，獨出徐熙入神境。趙昌設色古無如，王友劉常亦堪並。黄筌居寀及譚宏，鷗鷺春葩蜀中景。艾宣孔雀世絕倫，羊仲甫雞皆妙品。惟有長沙易元吉，豈止獐鹿人不及。鵰鷹飛動羨張涇，番馬胡瓌屹然立。濠梁崔白及崔慤，群虎屏風供御幄。海州徐易魚水科，鱗鬣如生頗難學。金陵佛像王齊翰，顧德謙名皆雅玩。老曹菩薩各精神，道士李劉俱偉觀。星辰獨尚孫知微，盧氏楞伽亦爲伴。勾龍爽筆勢飄颻，錦裏三人共輝煥。西川女子分十眉，宮粧撚{絼艮}周昉肥。堯民擊壤鼓腹笑，滕王蛺蝶相交飛。居寧草蟲名浙右，孤松韋偃稱世希。韓幹能爲大宛馬，包鼎虎有驚人威。將軍曹霸善圖寫，五花聰馬今傳之。馭人相扶似偶語，老杜詠入丹青持。少保薛稷偏工鶴，雜品皆奇惟石恪。戴蒿韓滉能畫牛，小景惠崇煙漠漠。唐僧傳古精畫龍，毫端想與精神通。拏珠奮身奔海窟，鬣如飛火騰虛空。忠恕樓臺真有功，山須突出華清宮。用及象坤能畫鬼，角嘴鐵面頭蓬鬆。侯翼曾爲五侯圖，海山聚出風雲烏。爾朱先生著儒服，呂翁碧眼長髭須。愷之維摩失舊嘖，但見累世令人模。探微真嘖跡存一本，甘露板壁狻猊枯。操蛇惡鬼銜火獸，鑒名道子傳姓吳。僧繇殿龍點雙目，即時便有雷霆驅。仙翁葛老渡溪嶺，瀟灑數幅名移居。輞川弄水並捕魚，長汀亂葦寒疏疏。予家所有將盈車，高下百品難俱書。相傳好占雅君子，睹詩觀畫言無虛。
幽人篇  其一 沈括 
幽人步影囀春陽，情多無那不成章。恨樓未高着鞭望，南陌無人但垂楊。
幽人篇  其二 沈括 
天邊夢來情滿床，夢短數覺宵苦長。起坐作琴舞閨倡，占瓏水中月茫茫。
幽人篇  其三 沈括 
蜘蛛做網着屠蘇，蜻蜒故來暈羅襦。醮君柏酒情莫疏，無情可能學哺鴣。
歸計 沈括 
住山人少說山多，空只年年憶薜蘿。不是自心應不信，眼前歸計又蹉跎。
歎老 沈括 
爲覓少年心不得，當時感舊已潸然。情懷此日君休問，又老當時二十年。
雨中紅梅盛開折送李野夫 沈括 
輕苞滿檻簇花鈿，雲幕低垂黯淡天。巫峽人歸街暮雨，阿溪家遠隔非煙。少分山客紅雲破，擬奪星郎錦帳鮮。未上春風惜寒晚，故教開向眾芳前。
次韻辛著作興化園池詩  其一 沈括 
能文騎省幸鄰船，多病中散自蕭然。□橋鳥啼深竹裏，晴渚夢遶楊花邊。難分桃杏春滿目，不斷水月波如煙。□須移居速相就，已有的的新生蓮。
次韻辛著作興化園池詩  其二 沈括 
東來重見郭翻船，目極滄洲似渺然。浪信小橈穿竹去，不知佳景向誰邊。白頭趙將心仍在，多病萊蕪竈不煙。惟有王家風月地，時時客看滿池蓮。
寄永嘉王博士 沈括 
十萬橐鞬臨易水，五營旗鼓出中山。去年今日西岑別，回首吳山夢寐間。
賀仲雨斗門 沈括 
濯錦江邊唱絕強，孤青和者亦夔襄。歷年雖久地相遠，在寢豈止升渠堂。縱能帖石防頹岸，隨寓幽居供賞朊。何如是處斗門雄，莆壤萬農生贊歡。莊周笑我機械深，夏王見我須賞音。莫道白頭猶未遇，等勞一片活人心。
自題水閣絕句 沈括 
三間水閣賈耘老，一首佳詞沈會宗。無限當時好風月，如今總屬績溪翁。
浩燕堂 沈括 
西堂昔時冷蕭條，使君名高堂爲高。流虹碎□勤鐫雕，粉黛翕倏隨揮毫。太守浩燕觴九牢，門前過客羅百艘。簷褕曄曄爛亭臯，切雲危冠控豪曹。秋鶴霜毛飛錦袍，六鵲曳地橫金腰。輕羅韜煙媚中宵，緩歌閣舞縈雲髾。趙人手提千牛刀，目視大犗如鴻毛。太守巨筆驅波濤，指畫風雲慘動搖。佩牛带犢如銷膏，區區古人無是超。吳秔如脂敢百筲，連車折軸棄道交。釜區爭先走名豪，旋鱸掣酒飛千舠。杜伯稱觥釃醲醪，翳翳禾黍藏笙簫。太守浩燕樂歲饒，豈徒割烹盈大庖。
句  其一 沈括 
百辟九霄環帝座。
句  其二 沈括 
艇子隔溪語，水光冰玉壺。
句  其三 沈括 
白差烏鬼作鷓鶿。
句  其四 沈括 
黄金碾畔綠塵飛，碧玉甌中翠濤起。
句  其五 沈括 
四蹄雙翻驚草頭，飛入平原不沾土。
送程給事知越州 沈括 
鸞臺倦直出黄扉，魚浦雙旌入翠微。閣老清規三省舊，使君高興五湖歸。卻從江海瞻青瑣，聊過丘園戲錦衣。一拂京塵浩南望，蓬萊閣靜簿書稀。
寄贈舒州徐處土 沈括 
昔愛灊川游，青林覆幽石。道人攜手行，蕭然名山客。誰知隋世路，譬如羈飛翮。林皋未脫去，紛紛頭欲白。輕負皇人經，猶懷稚川策。幸已棄韋带，遠謝功名跡。聊希閉關士，正苦身爲役。別來二千日，還丹應有術。毋忘絳囊贈，使我升仙籍。將酬金鐶脆，青綾三萬尺。
游二禪師道場 沈括 
勝境東西白，高僧一二禪。只知行道處，不記住山時。澗月中分照，林花各自妍。披雲尋舊址，猶在絳峰旁。
題孤嶺 蔣之奇 
蛟綃翦下碧雙垂，歸挹清流背紫微。北向更登孤嶺去，此身還入白雲飛。
春帖子 蔣之奇 
昧旦求衣向曉雞，蓬萊仗下日將西。花添漏鼓三聲遠，柳映春旗一色齊。
和鮑娘題兌溪驛 蔣之奇 
盡日行荒徑，全家出瘴嵐。鮑娘詩句好，今夜宿江南。
和兄之翰寵換蘇印  其一 蔣之奇 
久次含香厭粉闈，懇求茂苑得州麾。卻尋舊日池臺勝，猶憶當年几杖隨。入里下車修敬日，過家上冢致哀時。應憐二弟猶羈絆，萬里邊沙遠帥熙。
和兄之翰寵換蘇印  其二 蔣之奇 
早同侍宦向長洲，今擁旌麾訪舊游。自古風流詩酒地，韋蘇州後蔣蘇州。
贈海陵天慶觀樂子長真人碑 蔣之奇 
瑤壇三級滿蒼苔，想像真人飲赤杯。颯颯仙風動杉檜，只應飇馭暫歸來。
和祕閣曝書會 蔣之奇 
宴豆追儒雅，簪纓成禮容。中天開璧府，左海見鼇峰。汗簡陳三館，仙遊列玉京。丹青浮象魏，盛典照蓬瀛。
寄米元章 蔣之奇 
京城汩沒興如何，歸棹翩翩返薜蘿。盡室生涯寄京口，滿床圖籍鎖巖阿。六朝人物東流盡，千古山河北固多。爲借文殊方丈地，中間容箇病維摩。
即事 蔣之奇 
渭水岐山不出兵，卻攜慧劍錦官城。醉來身外窮通小，老去人間毀譽輕。捫虱雄豪空自許，屠龍工巧竟何成。雅聞岷下多區芋，聊試寒爐玉糝羹。
遊朝陽巖遂登西亭 蔣之奇 
昔遊不在遠，幽巖臨治城。嶔岑俯瀟碧，庨豁延陽明。綠澗可徑八，滑路偪仄行。泉源自何來，涓涓玉鏘鳴。疑穿雲雷窟，常带魚龍腥。寒江凈瀉鏡，怪石坐開屏。幽鳥馴可羅，潛蛟深莫罾。梯險接層棧，冠顛聳危亭。俯睨極玄窞，仰攀窮青冥。蹇曠出物表，高虛挹玄英。惜哉非吾土，不得憩此生。舊業寄陽羨，故園依晉陵。秋風滆湖白，春色頤山青。一從紳笏去，遂使猨鶴驚。迂疏暗時機，孱瑣叨官榮。謫棄分所宜，愧恧顔已盈。人生詎有幾，世累吾方輕。願言解羈紲，上疏還簪纓。寧居召魂魄，恬養休性情。紛華屏外慕，沖澹嚴中扃。窮年伴農圃，畢志先疇耕。
澹巖 蔣之奇 
零陵水石天下聞，澹山之勝難具論。初從崖口入地底，始見殿閣開重門。乃知茲洞最殊絕，洞中金碧開祇園。寬平可容萬人坐，仰視有若覆盎盆。虛明最宜朝日照，陰晦常有黑雲屯。盤虯夭矯垂乳下，巨獸突兀巨石蹲。木香一株在巖壁，人跡峭絕不可捫。靈仙飛游享此供，常駕飇馭乘雲軒。我來正逢春雨霽，氛翳開廓陽景溫。呀然雙穴露天半，籠絡萬象將並吞。只疑七竅混沌在，五竅忘失兩竅存。神奇遺跡未泯滅，至今猶有斧鑿痕。雲床石屏極隈隩，昔有居士常潛蟠。避秦不出傲徵召，美名遂入賢水源。咸通曾爲二蛇窟，元暢演法蛇輒遷。從茲其中建佛剎，棲隱不復聞世喧。惜哉此景久埋沒，但與赤子安枯禪。次山子厚愛山水，探索幽隱窮晨昏。朝陽迫迮若就狴，石角禿鬝如朝髠。豪篇矜誇過其實，稱譽珉石爲璵璠。環觀珍寶欲奄有，不到勝處天所慳。嗟予至此駭未睹，不暇稱讚徒驚嘆。恨無雄文壓奇怪，好事略與二子班。蕪詞願勒巖上石，勿使歲久詞滅漫。
清光亭 蔣之奇 
鄭圃僕射陂，漢陽郎官湖。郎官何爲名，張謂佩使符。泛觴江城南，乃與太白俱。明月一萬頃，清光天下無。
萍鄉即事 蔣之奇 
地接長沙近，鄉名自古聞。毛山千嶂雪，玉女一堆雲。拱木扶霄上，飛泉觸石分。霜風萍實老，目斷楚江濆。
重湖閣 蔣之奇 
宮亭彭蠡接揚瀾，浩蕩橫空六月寒。試問風波何以險，老僧只有管倚闌干。
水西示劉尉 蔣之奇 
役役塵埃倦客情，偶逢佳節得閑行。憑君爲把如椽筆，便向蒼崖記姓名。
題到氏田舍 蔣之奇 
六朝冠蓋俱塵土，到氏今無苗裔存。當時任昉過田舍，野老猶記查林村。
南雄昌樂驛 蔣之奇 
城東湞水碧淵洄，楊僕樓船向此來。我亦編蓬今下瀨，擬尋韶石上崔嵬。
續武溪深 蔣之奇 
滔滔武溪一何深，鳥飛不渡，獸不能臨。嗟哉武溪何毒淫。飛湍瀑流瀉雲岑，砰激百兩雷車音。吾聞神漢之初始開斸，史君姓周其各煜。至今廟在樂昌西，苔蘚殘碑僅填讀。武水之源自何出，郴州武縣鸕鷀石。南入桂陽三百里，峻瀨洪濤互淙射。其誰寫此入新聲，一曲馬援門人笛。南方耆舊傳此水，樂昌之瀧茲乃是。退之昔日泛潮陽，曾到瀧頭問瀧吏。我今以選來番禺，事與昌黎殊不類。未嘗神色輒戃慌，何至形容遽憔悴。但憐歲晚毛鬢侵，故園一別至於今。溪光罨畫清且淺，朱藤覆水成春陰。何爲在此嬰朝簪，翩然走馬馳駸駸。南踰瘴嶺窮崎崟，梅花初開雪成林。韶石仿佛聞舜琴，曹源一滴清人心。遠民安堵年穀稔，百蠻航海來獻琛。嗟余才薄力不任，報君夙夜輸誠忱。布宣條教勤官箴，有佳山水亦出尋。樂平吾樂何有極，不信弦歌武溪深。
望韶石 蔣之奇 
當日昌黎繫纜初，曾瞻雙闕整冠裾。致君堯舜今誰是，想像聞韶更起予。
石門山  其一 蔣之奇 
呂嘉妄欲抗中原，積石江心尚巋然。豈料王師到尋狹，挫鋒困粟遂無前。
石門山  其二 蔣之奇 
樓船伏波安在哉，會兵曾破石門來。昔年已過獲嘉縣，今日更登朝漢臺。
峽山 蔣之奇 
昨從湞陽來，暮過峽山寺。適聞新昌寇，道路傳者沸。余時不敢留，一葦翻然逝。雖經絕妙境，已負清幽意。捲簾坐船，船極目望蒼翠。有如逢珍寶，不暇貯篋笥。又如過屠門，大嚼涎垂喙。每欲問其詳，曾莫得圖志。道人山中來，爲我譚一二。犀去金鎖沈，猿歸玉環墜。趙胡垂釣石，巋然出江際。穆王雙車轍，想像常按轡。漢晉五仙人，曾騎五羊至。俊靄二禪師，神力與迎馭。岧嶢五岳塔，初自崑崙施。三祖石堪奇，僧粲嘗所憩。上方獅子臺，下視見雲氣。異花成帳幄，紅紫嫣然媚。蒙茸綠崖草，莖葉相覆被。或黄如金釵，或白如珠珥。造化窮天巧，肖像名殊異。梁間許渾詩，壁上李翱記。但知攷事蹟，何暇評文字。清遠中古宿，俯壓南海澨。退之貶潮陽，亦曾經此地。幢碎逢颶風，雷電助其勢。我來幸無恙，恬然不憂畏。祥飇送輕帆，默已荷神賜。此歸會有日，維舟就津次。當爲小盤桓，歷覽嘗夙志。
浮丘山 蔣之奇 
此山從古號浮丘，攜手城西是舊游。法從未容穿豹尾，守藩聊得步鼇頭。傍連玳瑁遺亭近，下有珊瑚廢井留。得道丈人如可遇，秋風挹袖上瀛洲。
過蕪湖 蔣之奇 
除地誅茅懸左偏，三山一碧正當前。舍人爲寫湖陰曲，禪伯請題城上篇。帳下勁兵纏象魏，櫪中飛騎控巴滇。至今庭竹根延蔓，尚想當時七寶鞭。
遊狼山 蔣之奇 
一線橫大江，千螺簇層巒。空外飛鳥沒，煙中片帆還。
鸚鵡洲 蔣之奇 
落日漢陽孤閣對，秋風鄂渚數舟橫。偶吟萬里飄流句，獨倚滄洲憶禰生。
朝漢臺 蔣之奇 
不終強屈蠻夷上，稍復低回禮義中。自昔一時成霸業，至今千載仰英風。
菖蒲澗 蔣之奇 
撥破紅塵入紫煙，五羊壇上訪神仙。人間自覺無閑地，城裏誰知有洞天。
泊武昌 蔣之奇 
圓壇展祀日，樊山開宴時。釣台高嶪嵲，離殿鬰參差。
休休亭 蔣之奇 
勢利煎人漫白頭，休休休去是良謀。應須買取堪騎鶴，跨入芝田閬苑游。
題慧山寺 蔣之奇 
釋子幽居遠俗紛，停橈登覽日將曛。湖光已嘆千年變，山勢猶驚九隴分。迸溜冷噴雙沼雪，煮茶香透一杯雲。偶因流落尋佳致，何意聲名世外聞。
遊慧山 蔣之奇 
還家豈不樂，生事未應閑。朝日已復去，征鞍方更攀。傷心百道水，閱目萬重山。何以忘羈旅，翛翛醉夢間。
萍鄉 蔣之奇 
人家白雪中，鳥道青雲裏。耕斸競畬田，魚樵喧會市。秀出羅霄山，倒流楊岐水。三真不可尋，寥寥忽千祀。更想用兵時，徘徊甘卓壘。
愛山堂  其一 蔣之奇 
我愛通羊好，民居山作城。眼前無俗事，枕畔有灘聲。
愛山堂  其二 蔣之奇 
我愛通羊好，環回雲水間。重巒與疊嶂，真是翠屏山。
愛山堂  其三 蔣之奇 
我愛通羊好，清無半點塵。峭山多洞戶，樵牧識仙人。
愛山堂  其四 蔣之奇 
我愛通羊好，青山便是城。白雲深處宿，一椀玉泉聲。
愛山堂  其五 蔣之奇 
我愛通羊好，煙霞冰玉間。不須乘羽駕，飛入翠屏山。
愛山堂  其六 蔣之奇 
我愛通羊好，山深不染塵。數家原上住，疑是避秦人。
愛山堂  其七 蔣之奇 
我愛通羊好，樓高入錦城。青山常在眼，澗水不聞聲。
愛山堂  其八 蔣之奇 
我愛通羊好，雙泉咫尺間。不須尋謝屐，步入九宮山。
愛山堂  其九 蔣之奇 
我愛通羊好，宗英迥出塵。文章與政事，今復見何人。
會山 蔣之奇 
我愛蓬萊編，復此會群仙。仙人笑拍手，索我瑤華篇。
大泉洞 蔣之奇 
涓涓石含泉，扁舟過其下。大旱日望爾，神功一飛灑。
失題  其一 蔣之奇 
三十六湖水所潴，其間尤大爲五湖。中間可以置郵戍，隱然高阜如覆盂。大開名園治亭榭，時燕朱履爲歡娛。
失題  其二 蔣之奇 
高臺雄跨一千尺，熙熙樂國遊華胥。
失題  其三 蔣之奇 
堂軒峻疊青壁滑，老蚌放開明月珠。
失題  其四 蔣之奇 
蒼龍脫角瑩且澤，鮮瓜自與風雷俱。郟家女子已仙去，尚有故井存通衢。
失題  其五 蔣之奇 
淩波羅襪塵欲起，冉冉玉水翻紅蕖。
失題  其六 蔣之奇 
搖輝蘸影弄姿媚，粉黛醉倒無人扶。
失題  其七 蔣之奇 
牡丹芍藥開四達。
失題  其八 蔣之奇 
品第未必揚州殊，武陵迷春無處問。
失題  其九 蔣之奇 
杳杳仙路來盤紆，流杯插花歡客飲。
失題  其一○ 蔣之奇 
霏霜濺雪來坐隅，序賢祈爵發鳴鏑。
失題  其一一 蔣之奇 
傳花疊語爭喧呼，主人能詩有仙格。錦囊麗藻紛披敷，擬驅輕駕逐煙客。
失題  其一二 蔣之奇 
曠浪塵外天爲徒。
失題  其一三 蔣之奇 
夢得池塘生春草，一句我知今古無。西歸定躡瀛嶠頂，氣象早已居蓬壺。甘棠留愛在他日，好事傳作淮南圖。
九峰寺  其一 蔣之奇 
沿澗扳崖入翠霞，寺僧猶寄舊鍾家。芙蓉秀出天河外，我欲名爲小九華。
九峰寺  其二 蔣之奇 
九子芙蓉畔，傳燈彼一時。誰無男女相，試問末山尼。
雲末峰 蔣之奇 
遙睇青冥絕險生，山翁相指亂雲橫。不知身世在何許，但覺滿懷風露清。
飛雲峰 蔣之奇 
翠巘蘢蔥瑞色分，嵐光遙映縷絲棼。無心謾作奇峰勢，何礙金烏出海門。
香爐峰 蔣之奇 
天風飄飄浮紫煙，誰把雪山香草然。氣息不教落人世，直上紫皇青案前。
翠霞峰 蔣之奇 
軟金赬玉翠流輝，天嬪新開雲錦機。西望赤城標起處，宦情欲逐野雲飛。
蒼玉峰 蔣之奇 
翠滴溪橋水沍澄，更深斜月映寒星。巉巖何代點頭石，臥聽高人夜讀經。
芙蓉峰 蔣之奇 
擎天一柱萬山低，九朵奇葩秀一枝。多少好山僧占住，空王曾會範圍基。
流清峰 蔣之奇 
飛泉練白地無塵，欻起千波湛寂身。靜挾飛仙忘世慮，卻嗤塵世夢中人。
峨眉峰 蔣之奇 
翠黛輕拖促曉妝，雲歸鬟岫鬢蒼蒼。道人欲識普賢面，西蜀重燒十願香。
天竺峰 蔣之奇 
藜杖芒鞋興不窮，萬山螺簇碧蘢蔥。青天一餉開圖畫，瀲灧收歸慘淡中。
生雲石 蔣之奇 
藤陰稜石煜金科，磊砢常將風雨磨。剛被閑雲生罅隙，禪僧迷失舊盤陀。
燕窩石 蔣之奇 
墨窩化石鎖煙苔，巖上茅空煙又開。塵劫一聲清磬裏，至今猶有燕飛來。
萬年妙蓮閣 蔣之奇 
佛隴遺芳鮮儷蹤，王張三觀揭禪叢。圓明珠繫衣襦裏，凈妙蓮生濕淤中。再現石橋真法界，重興銀地舊家風。未應賦述誇孫綽，序倡稱揚復有公。
松石峰 蔣之奇 
晚向津亭泊畫船，忽聞佳處在雲煙。松根化作千年石，山寺蒸爲一澗泉。祖意供看亭下柏，禪交同結社中蓮。明朝輿筍還躋嶺，聊借僧房一覺眠。
望海歌 蔣之奇 
我來靈峰□滄海，夜半起坐望海亭。沈沈水面正陰黑，六龍銜日□未平。□更陽谷光氣發，五色變怪不可名。洪濤洶涌□鼎沸，蛟蜃伏匿魚龍驚。金鴉騰署若木末，煙消霧散□下明。狂風喧豗簸巨浪，猶似百面雷鼓鳴。崩騰蕩沃□五岳，鱗鬣磨有效地鯨與鵬。嘈峨忽駭陵谷變，雪山千仞□際橫。飄飄番船隨上下，出沒僅若水□萍。忽然風霽□籟息，金斗熨帖一練平。碧波湛湛千萬頃，參錯島嶼□杯罌。三江五湖亦甚大，視此乃類蹄中泓。琉球佛齊日本國，隱隱微見煙林青。三山歷歷亦可數，突兀下有□頭撐。惜哉秦王不此，勞心徒欲求長生。我雖流落□海上，獨此寄寓亦可矜。行當結茅鍊金液，以待九轉□丹成。仙飛羽化會有日，直跨三島梯青冥。他年故人或相問，請來訪我於蓬瀛。
潄玉泉 蔣之奇 
斷崖天削成，半腰爲坳窊。殿閣在其中，乃是釋子家。初疑無路通，去必淩紫霞。屈曲轉山足，雲蘿可攀拏。忽然至其上，金碧藏谽谺。卻見巖下路，目睛眩生花。僧有定慧者，來自蜀道賒。五代方亂離，相此山水佳。卜居不復出，焚香擁袈裟。嗟余但企仰，涉世空喧嘩。安得寄遁此，可以忘幽遐。
寄題三瑞堂 蔣之奇 
好在廬陵守，年來强健無。一麾新佩印，三瑞更爲圖。善政傳江右，飛書到海隅。緬懷烏府舊，何日笑談俱。
琴高臺懷古  其一 蔣之奇 
高士遺臺曲澗東，俯臨百丈之飛虹。雲卷雲舒絕壁下，花開花落空潭中。丹砂鍊去山俱寂，赤鯉騎歸路不通。嘆息往來車馬客，幾人忙處問琴公。
琴高臺懷古  其二 蔣之奇 
來至涇川十里餘，嶄然怪石翠凌虛。自慚不是神仙骨，空羨琴高控鯉魚。
白面山 蔣之奇 
白面峰巒碧玉堆，故人卜築在巖隈。難尋荀鶴舊遊宅，尚有昭明古釣臺。滿檻名花紅勝錦，一溪流水綠如苔。七閩千里倦遊客，兩眼眵昏向此開。
遊化城寺 蔣之奇 
級級躋攀險，肩輿若上天。雲端開净刹，峰頂見平田。水石清無價，烟霞翠滿前。高僧卜居此，意欲斷塵緣。
六和寺金魚池 蔣之奇 
全體若金銀，深藏如自珍。應知貪餌者，畢竟是凡人。
隱居南莊 蔣之奇 
耕春煙一壟，釣月水千尋。未荒三徑菊，不負此生心。
蒼玉洞 蔣之奇 
蒼玉門徑濶，白雲庭院深。鄞江一丈水，清可照人心。
鷲峰院 蔣之奇 
山前十里入青蒼，猿鳥聲中建道場。日轉竹陰侵閣冷，水流花片過門香。
涇溪 蔣之奇 
蕩漾溪沙深淺間，羣山回抱翠連環。扁舟便欲乘流去，直下山門六刺灘。
過幙溪憶左難當 蔣之奇 
幙山孤秀幙溪清，玉鑑光寒映翠屏。今古寥寥何可問，難當遺事在圖經。
劉遺民釣臺 蔣之奇 
最愛仙人卧白雲，一竿來此釣紅鱗。我今不學磻溪叟，行作宗雷社裏人。
嘉禾驛 蔣之奇 
盱江清淺見游鱗，百尺飛橋跨碧津。行過水南看更好，風光駘蕩百花春。
梅花 蔣之奇 
昨夜雪初霽，寒梅破蕾新。滿頭雖白髪，聊插一枝春。
詩一首 蔣之奇 
凌風泛浪白於雲，野牧湖中曉至昏。一舉招旗畢來集，至今人號養鵝墩。
左伯桃墓羊角哀墓 蔣之奇 
結交有羊左，是惟一時才。爲聞楚王賢，翩然自燕來。一日食欲盡，俱往空雙埋。伯桃乃獨留，餓死梁山隈。角哀仕既達，感舊肝膽摧。念此併糧惠，告還葬遺骸。至今溧陽旁，突兀穴土堆。何人致薦奠，千花飛酒杯。精靈今在否，古木以生雷。魯公昔過之，駐車久徘徊。感嘆發篇詠，灑翰鑱瓊瑰。惜哉今不存，散落隨塵埃。空餘鄭薰記，片石昏蒼苔。末世友道絕，雅歌□□頹。草木尚萎死，小怨何足懷。我思有所矯，巨燄明寒灰。茲事雖過中，義烈亦壯哉。幸逢太丘長，揭表旌泉臺。寥寥千載間，下激清風迴。還顧勢利交，市道良可哀。
墨妙亭 蔣之奇 
蘭亭搨本得遺法，字體變化人莫窺。梭飛壁間勢屈矯，劍出獄底光陸離。可憐闕齧侵點畫，鐵網買斷珊瑚枝。
排衙石 蔣之奇 
怪石如排衙，羅列亭兩畔。森森整旌纛，岌岌峨冠弁。
磨劍池 蔣之奇 
聞說旌陽舊築壇，故浮修水一來看。至今磨劍池猶在，冷浸一天星斗寒。
鹿鳴宴 蔣之奇 
公輔產日南，九齡起韶陽。早知朱泚反，預識胡雛狂。
越王臺 蔣之奇 
近城故有武王臺，拂雲千尺高崔嵬。謂之朝漢乃非是，歲時嘉會傾尊罍。
奉陪穆父尚書仲至侍郎德和吏部至啟聖院 蔣之奇 
惟此休祥地，相傳慶育時。繞樞飛電轉，流渚彩虹垂。鬰鬰餘佳氣，綿綿嗣慶基。九龍曾灑濯，三聖共扶持。
上清儲祥宮 蔣之奇 
萬計損珠寶，千章列棟楹。秋毫思頰挫，不日慶釐成。青簡流芳遠，丹書霈澤傾。袖人罔恫怨，道路沸歡聲。
寄題梅壇 蔣之奇 
昔我承乏江西官，豫章聖跡無不觀。如何復有此遺恨，獨我不到梅仙壇。梅仙壇在豐城界，真風爽氣埃塵外。當年補尉向南昌，才譽雖高官未大。漢成帝時綱紀壞，先生諫書至於再。前擢王章矯曲朝，戮及妻子讎黨快。群臣知非不敢爭，遂令天下言爲誡。烏乎此語誠甚危，譏切權強何慷慨。借令觸突倖臣牙，嗜一羈單未爲害。公卿大臣噤不吐，彼爲私謀安足怪。正人在下吁可悲，變名吳市復誰知。元豐敕書爲旌表，故故丹井存遺基。壽春真人錫顯號，稱其高蹈與俗遺。先生雖不遇於昔，而遇於今蒙獎飭。令丞作書譽忠直，潛德幽光輝無極。
上高寶嚴寺 蔣之奇 
嘉節長岐路，區區夢幻身。何年一舉腋，仙去逐敖君。
青草湖 蔣之奇 
地無一勺水，安得有湖名。世事果如此，風波平地生。
龍池巖 蔣之奇 
蒼龍蛻骨去已久，山根一穴如天開。寄言俗客不可入，往往白晝生風雷。
蒼玉洞 蔣之奇 
全閩形勢屬臨汀，贛嶺連疆似井陘。江匯里淵銷地脈，山橫華蓋應天星。
石巖 蔣之奇 
紫翠望雲嵐，山前一逕杉。冥冥煙雨裏，枉道訪仙巖。
廣州州學記繫詩 蔣之奇 
諸侯之學，是謂泮水。詩人所頌，魯侯戾止。獻馘於是，獻囚於是。釆芹則美，飲酒維旨。淮夷來服，觩弓搜矢。其摯維何，元龜象齒。區區魯邦，陋無足紀。維泮之興，功烈如彼。下逮鄭國，學校不修。青青子衿，莫肯來遊。誰欲毀之，僑吉厥猶。視其所召，藥之則瘳。我得吾師，實獲所求。首善于京，其速置郵。矧在守長，宣化承流。德音不昭，維職之憂。番禺之學，莫原所作。歲月其綿，棟楹腐惡。藩級板夷，屋垣圮剝。圖像之威，弗丹弗雘。聖經不談，束置高閣。講席其虛，維塵漠漠。譬彼弗殖，萎其將落。于嗟斯民，誰啟誰覺。釋老二氏，尚能尊師。豈伊吾儒，曾是弗爲。道廢若此，莫或恥之。振而起諸，豈不在茲。爰命鳩材，僝工以時。肇新兩序，翼如翬飛。載闢祠庭，奐其輪而。頤指而化，鬼設神施。乃延師生，來燕來處。匪怒伊教，載笑載語。籩豆有踐，殽核維旅。以妥以侑，禮儀具舉。濟間多士，進退規矩。夏弦春誦，各得其所。相彼錯薪，有擢維楚。遐不作人，成是才諝。在漢循吏，時則文翁。修起學宮，成都市中。常衮在閩，講導從容。士比內州，歲貢以充。賢不天成，有養自蒙。誰謂越遠，齊魯同風。憬彼夷蠻，來順來從。南交厎寧，猗學之功。
按行分宜 蔣之奇 
分得宜春地，東偏一畫屏。洪陽仙洞古，龍姥舊祠靈。雨過溪痕長，春回草徑青。道傍聊下馬，揩蘚讀碑銘。
旴水詩 蔣之奇 
旴江一带碧漣漪，來憑闌干把酒時。吏役不知春色晚，緋桃花發兩三枝。
麻源詩 蔣之奇 
泉飛石磴尚微紅，澗出銅陵碧數重。遙想謝公臨郡日，幾回屐齒印苔封。
章山永壽禪寺 蔣之奇 
老僧七十九，自說少遊方。試問章山景，爐添一炷香。
遊狼山寺 蔣之奇 
不到狼山已十春，舊題猶覆碧紗塵。重來風物皆依舊，嬴得衰殘老病身。
沖寂觀 蔣之奇 
樓閣鬰穹窿，清都幸此逢。兔藏賢令井，鯨吼貳卿鍾。花覆瑤臺暗，香飄寶鼎濃。仙居赤城洞，人住玉霄峰。棋響風敲竹，琴棲月在松。雲霞隨步武，猿鶴伴從容。湖漲銷千尺，山浮黛色重。人間真福地，物外是靈蹤。鷲嶺標香剎，蛟溪接近封。枌榆偏在念，桑梓更惟恭。學道功成就，沖霄願必從。他年隨羽化，橫跨葛坡龍。
句  其一 蔣之奇  洞庭湖
橘熟洞庭曉，臚肥笠澤秋。
句  其二 蔣之奇 
古寺當江湄，歸舟昔嘗往。
句  其三 蔣之奇 
九峰篸碧玉，一水剪青綃。
句  其四 蔣之奇 
今日湖中石，當年天上星。
句  其五 蔣之奇 
到門先見如絲瀑，恰似淵明醉石旁。
句  其六 蔣之奇 
雄豪何止壓南州，天下臨觀應第一。
句  其七 蔣之奇 
貢水在東章在西，鬰孤臺與白雲齊。
句  其八 蔣之奇 
已跨白鵝歸紫府，空留丹竈在人間。
句  其九 蔣之奇 
空傳趙居士，不見紙衣僧。
句  其一○ 蔣之奇 
綠野有佳氣，清淮無點塵。
句  其一一 蔣之奇 
叔偉不見空締建，正平何在獨滄洲。
句  其一二 蔣之奇 
白雲飛鳥皆在下，一江峽水向東流。
句  其一三 蔣之奇 
泉明爲邑日，漫叟卜居時。
句  其一四 蔣之奇 
佛香紅茉莉，番供碧玻璃。
句  其一五 蔣之奇 
巋然三石佛，若在嘉州岸。
句  其一六 蔣之奇 
文日聞賊報，七日走如煙。
句  其一七 蔣之奇 
功成乞身去，於此老吾生。
句  其一八 蔣之奇 
瓊林花草聞前語，罨畫溪山指後期。
句  其一九 蔣之奇 
龍歸一餉雲遮洞，猿叫三聲月滿山。
句  其二○ 蔣之奇 
日月雙連璧，乾坤一彈丸。
句  其二一 蔣之奇 
秀蹙青螺髻，香持白蟹螯。
句  其二二 蔣之奇 
品待秋風鱸味美，重來桂玉啜虀橙。
句  其二三 蔣之奇 
野徑得閑行。
句  其二四 蔣之奇 
玉盃舊學無施設，空有新詩滿錦囊。
送中濟侍郎帥慶得行字 范純禮 
爲國雖以德，御戎難去兵。夏人久犯順，邊氓常廢耕。遣師楊我武，謀帥直非輕。輟自金穀寄，倚以關塞行。壯懷吞猖狂，沈機足經營。新傷乃民力，未振亦軍聲。既膺閫外寄，當思千里清。吾家世此官，所得蕃漢情。未嘗任殺戮，接以信與誠。方略固多在，惟公守其成。
幸太學倡和 范純禮 
四十餘年舊典章，聖君今復幸虞庠。虎賁萬騎森羅列，雁序諸生儼綴行。已見重准同舜帝，不須無逸戒成王。祖宗基構隆三代，統業相承是肯堂。
梵安寺內浣溪四老唱和詩 楊咸章 
聞說懸車三老儒，約爲繪像訪僧居。蟹螯杯酒歡無極，鼎足韜襲樂有餘。暑簟共觀岷嶺雪，春盤同膾蜀江魚。歸來一榻如相許，須信逍遙倍二疏。
甘露巖 楊咸章 
屈曲山腰一逕通，亂雲芳草思無窮。塵埃從此去人遠，我欲誅茅寄一峰。
宗弟晦之通直有詩陳武信歸簉三老之後損之喜繼元韻以勉之 楊損之 
未拋名利尚區區，方卜榮遷武信居。思簉林泉三老後，已經年紀七旬餘。且來在野同游鹿，莫學臨淵卻羨魚。子美堂鄰願爲約，免教朋友舊情疏。
謹次元韻呈嚴鈞給事 楊損之 
萬里歸陪老叟遊，燦然雅什遺朋儔。雲咸響亮清盈耳，霜雪繽紛白滿頭。三益畫開裨古意，千鍾酒飲破春愁。勸君莫倦桑榆景，未得爲霖志未酬。
傑衰朽無取辱益之見招同諸友爲四老會晦之承議有詩傑謹次元韻 任傑 
夫子關西出眾儒，肯來尋我蔔幽居。忘憂棋局真佳趣，投老詩篇是緒餘。故舊已家吟伐木，太平只恐罩嘉魚。主人醉指前溪路，松菊清涼月影疏。
傑伏蒙知府給事寵示佳章謹次元韻和呈 任傑 
險阻艱難自徧遊，歸來尋訪老交儔。七年弦頃嗟分袂，二月鶯花喜聚頭。美酒十分須共醉，勞生一夢更何愁。況君富貴功名在，從此男兒志可酬。
武仲伏承益之奉議轉示晦之佳什謹依元韻次和 楊武仲 
素發龐眉一陋儒，常陪龍友到禪居。我隨益者誠多幸，人歎賢哉愧有餘。坐上共飛純玉斝，腰間齊佩白銀魚。高吟清論常終日，會數朋交信不疏。
承漠公承議頒示佳章謹次元韻 楊武仲 
當年臺閣仰英遊，此日還鄉接舊儔。共喜故人攀鳳翼，佇膺新詔覲螭頭。清歡且盡三春樂，閑飲能消五載愁。夸聽郢中歌白雪，敢將巴曲強論酬。
送程給事知越州 呂嘉問 
朱方藩牧寄非輕，故輟中朝近侍行。黼帳暫違簪筆對，錦衣初喜遇家榮。前臨使宅千山秀，俯視隄封一水橫。第恐急賢嚴召節，不容選勝遍江城。
題張公洞 單鍔 
松菊投荒山水間，阿誰指點到仙寰。洞門龍出雲猶濕，石至丹成火欲寒。百越樓臺摩詰畫，三吳煙水季鷹閑。陶然醉臥花間酒，細納余香滿袖還。
巾山廣軒 徐億 
勝景更新數步間，北山遊得對巑岏。憑闌愈覺雙峰峻，極目無涯六幙寬。特出喧卑資曠達，所臨高遠壯遊盤。炎蒸此地爲清暑，莫厭攀躋磴道難。
涼軒 郎几 
偉哉言偃室，室外構涼軒。到覺一襟爽，坐祛三伏暄。植筠憐節操，引水愛潺湲。公暇無餘事，逍遙此釋煩。
涼軒 呂希彥 
酷暑如何避，虛軒落始成。地閑氣易爽，境勝目須清。月上簾色靜，風來竹塢嗚。公餘亦自適，山水入琴聲。
遊嵩山聯句 王辟疆 
靈境中天秀，雄名古到今。位尊朝列嶽，勢重壓千岑。靜鎖神仙宅，高盤宇宙心。孤棱標日月，絕仞倚戈壇。彩楝靈柯邃，層壇淨刹深。民祈傳覡語，國祀致君比。碑古宇生字，堂虛畫蠹金。山呼曾薦壽，神降即爲霖。事怪塗山石，形端玉女砧。峰巒排翠玉，灘瀨漱嗚琴。蕙帳人誰繼，金泥跡可尋。唐經藏寶妙，魏殿想鑾音。雲作他方雨，松連別院陰。谷泉長浸斗，頂路欲捫參。探穴魂潛動，捫蘿力不禁。箕熊分蟻垤，伊洛認蹄涔。鳥道樵夫去，龍潭驛使臨。眾仙停羽駕，昔帝儼宸襟。選勝先看記，乘危可作箴。天門開四極，樹品冠雙林。靈藥看苗斸，香醪挈榼斟。道宮庭不掃，學館突無黔。壟麥風搖浪，溪淙石聳簪。雜花春爛漫，老木夜蕭森。夕照河光接，晴嵐塔影侵。深崖藏積雪，虛壑響幽禽。溪月寒澄霽，巖煙暮杳沈。寺橋橫螮東，禪磬擊謬琳。拂壁題新字，逢僧舉舊吟。疲驂何處解，高閣在崎嵌。
涼軒 王辟疆 
谿山環繞古城深，賢尹開軒日醉吟。大抵清虛雖得地，從來安靜本由心。朝揮玉麈風生座，夜撫瑤琴月滿襟。應笑陶潛種楊柳，五株門外不成陰。
留題淡山巖 王辟疆 
洞府深沉別有天，石門相貫碧孱顔。鑿開混沌千年竅，坼破蓬萊一朵山。日玩嵌空僧不厭，時探幽怪客忘還。若教元子當初到，肯使朝陽播世間。
涼軒 樊宗簡 
邑署開軒檻，景閒宜快襟。簷虛月先上，地僻暑寧侵。夕照亂山遠，風清群水深。政成足優逸，好自撫鳴琴。
涼軒 趙某 
古邑逢賢宰，構軒涼景生。塵埃不復到，泉石有餘清。詩得幽奇句，琴多雅淡聲。居民陶美化，應此放高情。
涼軒 杜叔獻 
縣僻少逢迎，閑軒得創營。先秋嵐氣肅，涉夏竹風清。待月詩中趣，分泉枕畔聲。憑君植春柳，高節繼淵明。
涼軒 張鍔 
瀟灑吳夫子，搆軒山縣中。何曾知大暑，每到便清風。林影亂不定，泉聲咽復通。微吟傾白酒，日月任西東。
涼軒 李鵬 
盛夏暑已極，此軒涼復生。天除前吏酷，地借長官清。種竹風乾樹，敲棋月一枰。方知北窗傲，不獨是淵明。
涼軒 江泳 
一軒新創足清涼，岸幘披襟暇日長。極目閑田虞輿芮，凝神虛室老兼莊。簷牙高揭啄山色，簟角平舒約水光。料得北窗風更細，何妨笑傲比羲皇。
涼軒 趙中逵 
虛涼奪炎暑，因此得佳名。終日琴棋樂，四時風月清。捲簾對山色，欹枕聽泉聲。桃李新栽植，花開政已成。
涼軒 張允 
涼軒無限景，茂宰樂清閑。拂榻夜延月，捲簾時對山。泉聲來檻曲，野色入簷間。遙憶琴樽會，吟游路險難。
游王官谷 毌沆 
不汙唐家亂，蕭然表聖居。泉聲輿山色，相得共清虛。
題招提院靜照堂 俞希旦 
槜李招提好，新堂向靜開。因名求定慧，對鏡悟西來。夜席常留月，寒階暗落梅。師歸得真趣，無復顧塵埃。
送張君宰吳江 王介 
乍被軒綏寵，新辭計省繁。三江吳故國，百里漢郎官。煙水蓴芽紫，霜天橘顆丹。優遊民政外，風月即清歡。
出知湖州 王介 
吳興太守美如何，太守從來惡祝蛇。生若不爲上柱國，死時猶合替閻羅。
句  其一 王介 
上林春色好，攜手去來兮。
句  其二 王介 
命也豈終否，時乎不暫留。勉哉藏素業，以待歲之秋。
句  其三 王介 
草廬三顧動幽蟄，蕙帳一空生曉寒。
句  其四 王介 
金陵村裏王夫子，可是能吟富貴詩。
題碧落洞 高鎛 
豁見仙源啟翠巖，曾無鏁鑰易躋攀。臨流便解塵纓濯，不信區區仕路難。
佘山月軒 朱伯虎 
愛月開軒絕頂間，屹然危創壓層巒。剪除群卉當簷盡，添得清光滿檻看。亂石雲堆秋色冷，老松風入夜聲寒。十年夢寐江鄉景，杖屨終期日倚欄。
紫微山 朱伯虎 
鑿石開山已幾年，半天臺殿聳危巒。曉鐘聲向雲邊落，夜月光從檻底看。野色難藏千里秀，松風長占一軒寒。老僧此處真佳隱，應笑塵勞效小官。
詩一首 朱伯虎 
松竹蕭森水石閑，亭臺高下聳層巒。環觀疊嶂千重碧，俯瞰澄江萬頃寒。佳景真宜南國詫，畫圖堪與北人看。使君賢雅能行樂，肯向東山羨謝安。
和陳倩曾公巖韻 齊諶 
天作地藏知幾年，公來因得茂林間。誰言物外真仙境，祇接人居近郭山。石乳望中蒼玉墜，泉源深處臥龍閑。行看再爲蒼生起，乘興從容重返還。
和劉誼老君巖韻  其一 齊諶 
巨石何年此結成，老君肖像亦強名。以身爲患言猶在，謾使時人分重輕。
和劉誼老君巖韻  其二 齊諶 
巖前流水碧潺潺，鶴馭翩翩去弗還。堪笑世人求不死，豈知道在有無間。
春日醉中作 徐璹 
驚雷殷殷南山曲，一夜山前春雨足。美人睡起怯輕寒，衣褪香綃紅減玉。朝雲靄靄弄晴態，野柳狂花無管束。東風也自足春情，吹皺兩溪煙水綠。
崇教院 徐璹 
巖僧結棟何勤勤，殿合岧峣勢欲奔。秋洗江光浮紺瓦，山盤樹影入青軒。相逢未免同塵眼，何日安禪慰病魂。欲借上方留一枕，夢隨寒磬過天門。
句 徐璹 
滿城風物來春色，萬里江山入酒杯。
和孔司封題蓬萊閣 江衍 
巍據龍蟠最勝山，神仙琳館落人間。差差萬井庭闌布，矗矗群峰屏障環。入座湖光浮蕩漾，俯簷雲影遇斕諞。登臨自有飄然思，便覺身同白日閑。
和劉景文登介亭 袁轂 
東南富山水，所病在卑溽。陰晴變朝暮，梅雨大田足。翰苑宴高堂，金斝浮蟻淥。詩泠四座耳，醉飽五經腹。亭午登介亭，縈紆俯山麓。行路愁暍死，是月丁初伏。乘高瞰群峰，剛後浪奔逐。三吳在指掌，百粵入雙目。漢憂分朱蟠，堯意注黄屋。下輿曾未幾，傳命甚郵速。霸遂伏下風，元白仰高躅。倡予而和汝，談笑唾珠玉。所恨繼者貧，囊箱無寸幅。劉侯世良將，文史三冬讀。坐嘯胡騎卻，行歌燕旦哭。儒將久寂寥，斷弦今日績。所得最在詩，銛利鋒莫觸。唱酬黄卷上，如響答深谷。王侯富方丈，熊掌我所欲。獨餒不得飽，中心但誠服。
句  其一 袁轂 
本是林泉客，來居山水州。
句  其二 袁轂 
滄浪不須濯，纓上本無塵。
句  其三 袁轂 
邦人遊冶處，盡在月輪中。
句  其四 袁轂 
曉瘴萬重煙漠漠，舂臺四顧俗熙熙。天鍾秀氣魁文陛，池湧仙源接武夷。
句  其五 袁轂 
手掬樵溪塵可濯，恨無雄筆繼蘇爲。
句  其六 袁轂 
營古杳難尋白石，山靈慚未識烏君。
句  其七 袁轂 
筍供四宇庖相繼，酒釀多年飲易醺。
句  其八 袁轂 
白日青天沛然下，皂蓋青旗猶未歸。
梁山瀑布 蔡瑗 
會稽之南羅浮北，中有大梁神仙宅。瀑流今占掛長虹，瀉下銀河數千尺。
雉山院 蔡瑗 
白雉聞經向此山，轉身來伴老僧閑。大都見善能開悟，天上人間任往還。
新建雙門奉呈知府郎中 蔡瑗 
巍雉雲叢十萬家，臺門新築更豪華。春籠碧瓦浮佳氣，日上朱欄奪絳霞。眾水回環來衛府，千峰朝挹自排衙。吾州形勝今如此，文物彬彬正可嘉。
巾山廣軒 胡宗哲 
昔人亭榭久荒殘，今復高軒峙翠巒。眺望可周千里景，宴游非止一時歡。樓臺遠近看如畫，日月高低轉似丸。最好使君登覽罷，夕陽群騎簇雕鞍。
臨海淨土院 周弁 
一徑森森入翠微，翠微深處見禪扉。倚雲殿閣光相照，蔽日松杉碧四圍。竹引澗泉寒遶屋，雨蒸山靄潤侵衣。十年遊宦今重到，景物依前舊識稀。
送程給事知越州 王陟臣 
出疆直欲請長纓，絕域皆知鄭眾名。擁節初聞歸禁闥，懷章非是厭承明。淩虛觀閣仙鼇曉，倒景湖山鑑水清。遙想蘭亭多勝集，早傳佳句到都城。
永明寺四香亭  其一 盛次仲 
擾擾紅塵爲底忙，僧家白日自舒長。朱簾著地寂無事，百刻青春一炷香。
永明寺四香亭  其二 盛次仲 
四圍老綠夏陰涼，一枕南風睡思長。夢裏不知身是蝶，等閑飛入白蓮香。
永明寺四香亭  其三 盛次仲 
霜晴卻見湖山好，境靜方知日月長。陶令醉多難入社，時來采菊飲秋香。
永明寺四香亭  其四 盛次仲 
趁雪看山坐小床，白雲影襄玉虹長。不知砌下梅花發，只怪開簾有暗香。
題東寺松石小軒呈同游關彥長明府 盛次仲 
一松偃蹇蒼龍蟠，一石巉巖怒虎踞。我來題作龍虎軒，便恐風雲卷將去。
句 盛次仲 
看來天地不知夜，飛入園林總是春。
句 任貫 
一巖冷落高宗雨，滿洞清涼吉甫風。
題雙流保國觀古柏 胡宗師 
孔明廟前古柏奇，此木氣象猶過之。幹東彷佛煙焰起，鐵龍空駕焚一枝。真人丹誠何所適，世傳乘鶴沖天飛。求詩道士心彌堅，試聽一誦工曹詩。
和王公覿望日與諸公會於大慈同賞山茶梅花 胡宗師 
錦水黄金密印開，東南時望滯鹽梅。得隨劍外同爲客，幸逐花前醉倒杯。白玉蘂高枝瘦碧，臙脂萼嫩葉低徊。綺羅不識清詩骨，須趁春風摸石來。
謹次君倚舍人寄題惠山翠麓亭韻 焦千之 
余愛茲山昔屢遊，回環氣象冷清幽。茂林滃鬱疊蒼翠，宴坐瀟灑風颼飀。密甃積蘚迸泉眼，飛翬比翼參雲頭。逕邊誰開青步障，客來共泛紫玉甌。每思乘興可獨往，塵纓未濯莫我留。勝處盡至心未厭，健步歷覽勢挾輈。平生趣向與時背，泉石夙志略已酬。茲山獨以泉品貴，乃得嘉名傳九州。譬人其中貴有物，源深混混難窮搜。支公此去久愈愛，自我佳句忘百憂。忽蒙遠寄煮巖壑，而我方欲千里求。願公早見疑蛇解，急詔當應易剡丹。
秀峰軒 焦千之 
可憐均是山中寺，惟有幽軒對此山。雲擁秀峰來戶外，煙和濃翠入窗間。迴環似覺天形曲，登眺應疑地勢慳。他景縱能窮目力，爭如疏靜養疏閑。
聽松軒 焦千之 
山頭未吐三更月，枕上惟間萬竅風。疑是怒濤聲不敢，夜深飛雨過寒空。
偃松 焦千之 
得地久蟠踞，參天多晦冥。月通深夜白，雪壓歲寒青。獨擁虯腰大，疑聞雨甲腥。深根勁坤軸，蕭瑟掛疏星。
硯池 焦千之 
蕭公事跡久塵泥，獨有當年洗硯池。世俗所傳應彷佛，僧人獨得耿頹隳。小亭新構藏幽趣，一水中分疊舊基。遺澤泯然無處問，清風緬邈竹陰垂。
文君宅 焦千之 
曾是文君宅，幽深鎮翠岑。澗松迷白鶴，溪石隱黄金。丹竈今猶在，簫台尚可尋。予來不能厭，誰共聽泉音。
題兌溪驛 鮑娘 
谿驛舊名彡，煙光滿翠嵐。須知今夜好，宿處是江南。
晚泊鳳凰驛次韻蔣穎叔 李孝伯 
維舟亭下號三灣，萬疊青山一水間。偏愛澄江照天碧，飛來幾片白雲閑。
別韓魏公 石蒼舒 
□□□□□□□，簾前二聖擁千官。唯有掃門霜鬢客，卻隨社燕入長安。
送程給事知越州 王珫  太湖
公住吳門枕太湖，風波不到十年餘。過家乞得蓬萊郡，去國初拋麗正廬。闕下舊容乘駟馬，江頭急趁鱠鱸魚。都門送客今何盛，百首詩輕百兩車。
遊西湖 劉庭式  西湖
勝地留連久，西湖得再遊。芰荷圍畫舫，楊柳護紅樓。風月蘇堤夜，煙雲葛嶺秋。買鮮沽美酒，且莫計觥籌。
題松下老人圖 劉庭式 
古松蒼髯枝屈繳，失笑相驚在巖穴。老翁手持綠玉杖，獨立西風雙鬢雪。修然野服山家容，平生我亦懷高風。彭澤歸來入圖畫，真有人間靖節翁。
倚楹操  其一 王令 
馬則食葵，而余則饑。盜則得羊，而余無兄。知誰爲此，兮余不聊生，誰余哀兮余思深。中忽忽兮外不知其嘯吟，野哉鄰妻兮曾謂余淫。以己逆人兮，余不知其何心。
倚楹操  其二 王令 
亡羊奔奔，豈不有鄰。子可閉門，亡羊不復。去何自逐，身則非牧。霧濛濛兮水漰漰，謂兄無行兮兄行。不忍一失於鄰而忍失厥身，雖然殞子之身兮，其亦如亡羊之鄰。
鼷鼠操 王令 
鼷鼠鼷鼠，實食其牛，牛則不知。彼牛彼牛，既卜以郊，傷則免之。
噫田操四章章六句寄呈王介甫  其一 王令 
田彼黍矣，則食於秋。我人之耕，載芟載薅。豈不憚勞，將食無攸。
噫田操四章章六句寄呈王介甫  其二 王令 
田彼黍矣，幾不螽蝝。我人之耕，而不謀年。唯其不謀年，是用卒食于田。
噫田操四章章六句寄呈王介甫  其三 王令 
伐木伐木，無廢於勤。不足柱榱，猶用以薪。豈弟君子，無易於人。
噫田操四章章六句寄呈王介甫  其四 王令 
誰能采芹，不適有獲。果蓏樹之，則食其實。豈弟君子，孔敬且力。
終雌操 王令 
林鳩之雌兮，不有巢而子兮，而有巢以止兮。吁嗟乎已兮，終巢之從兮，吁嗟乎雄兮。終巢之樂兮，吁嗟乎鵲兮。
終風操 王令 
雲之揚揚，油油其蒙。望我以雨，卒從以風。雲之油油，揚揚其去。我挽不可，泣立以佇。終風不休，終雲不留。不雨我田，不穀我收。巖巖南山，有川其下。徒能必雲，不能必雨。蓁蓁者林，有越而樛。人伐以歸，我徂安休。嗟今之人，顧己是求。有顧者木，曷爲而材。大折以薪，小生何哉。嗟今之人，誰同我哀。
夕日操  其一 王令 
煜煜夕日，逝何忽兮。有輝而星，爾留曷其。我視而冥，我適不行。我盡日乃傾，獨何求於爾星。
夕日操  其二 王令 
煜煜夕日，不尚有朝。皦皦君子，去誰繇招。死如可從，生百不聊。
夕日操  其三 王令 
繹繹道周，伊誰之園。夙不築自垣，今安以樊。人各有心，亦不思旃。
於忽操  其一 王令 
於忽乎，不可以爲，其又奚爲。離婁之精，夜何有於明。瞽曠之耳，聾者亦有爾。束王良之手兮，後車載之。前行險以既覆兮，後逐逐其猶來。雖目盼而心駭兮，顧其能之安施。委墨繩以聽人兮，雖班輸亦奚以爲。
於忽操  其二 王令 
於忽乎，不可以爲，其又奚爲。椽櫨桷榱之累重，顧柱小之奈何。方風雨之晦陰，行者艱而莫休，居者坐以笑歌。不知壓之忽然兮，其謂安何。
於忽操  其三 王令 
於忽乎，不可以爲，其又奚爲。謂雞斯飛，誰得而覊。謂豕斯突，何取於縛。是皆以食而得之，吾方饑而噫。雞兮豕兮，死以是兮。
辭粟操 王令 
食人之粟，飽復何爲。當人之賜，罪亦何辭。有以我爲是兮，豈無以我爲非。已兮已兮，吾何以勝人之言兮。
陬操 王令 
行曷爲兮天下，老吾身而不歸。人固舍吾而弗從，吾安得狥人而從之。昔所聞其是兮，今也見之則非。嗟若人之弗類，尚何足以與爲。彼天下之皆然，嗟予去此而從誰。信亦命已矣夫，固行兮而曷疑。
樗髙操 王令 
崇崇北丘，其上有樗。遠者以爲梁，或者爭以柱。就而睨之，曾無事於欂櫨。嗚呼木乎，期我於遠者歟。
松休操 王令 
蔚彼南山，有松其猗。孰堂而基，孰壞不支。遠莫與識，其斬以狙猿之杙。是近是度，謂家之無桷。嗚呼松乎，余歸此休乎。
南山之田贈王介甫 王令 
南山之田兮，誰爲而蕪。南山之人兮，誰教墮且。來者何爲，而往者誰趾。草漫靡兮，不種何自。始吾往兮無耜，吾將歸兮客吾止。要以田兮寄我治，我耕淺兮穀不遂。耕之深兮石撓吾耒，吾耒撓兮耕嗟難。雨專水兮日專旱，借不然兮穎以秀。螟懸心兮螣開口，我雖力兮功何有。雖然不可以已兮，時寧我違而我無時負。
送黄莘任道赴揚州主學 王令 
子之來兮東之舟，暮不至兮誰牽以留。子之去兮西之馬，朝何亟兮不秣而駕。駕胡適兮徂揚，揚之郊兮泮之央。泮之冰兮春之水，泮之莪兮芽茁於涘。泮之鷺兮潔白以止，泮之土兮除掃不滓。泮之人兮立以望子，久不可待兮足併以跂。子未至兮謂奚，子之至兮何以慰之。招其來而挽其去，納以寛而不嚴以恕。增其長而救厥玷失，培其根而使華以實。泮之人兮子喜，子先何適兮不夙吾治。
送黄任道歌  其一 王令 
吾門之達兮，爾可款以入兮。進之不時兮，吾豈不爾待兮。何後未至兮，前已過之。來猶有望兮，去何勝追。俯吾著而即兮况堂若室兮，又歌曰。
送黄任道歌  其二 王令 
敖耶學耶，爲來往耶。衣之荼荼，冠膝膝耶。何進趨之舒，不若退走之速耶。雖終不吾聽兮，猶無貽我嗟。
翩翩弓之張兮詩三章寄王介甫  其一 王令 
翩翩弓之張兮，其亦弛則藏兮。惟此乘馬，不秣而駕。維彼乘駒，不駕以芻。
翩翩弓之張兮詩三章寄王介甫  其二 王令 
翩翩弓之觩兮，其亦弛則櫜兮。廐我乘馬，不適以駕。同彼乘駒，亦食以芻。
翩翩弓之張兮詩三章寄王介甫  其三 王令 
瞻彼車兮，既徴其輻。有駒斯服，有馬斯牧。心之憂矣，聊以反覆。
我策我馬寄王介甫  其一 王令 
我策我馬將安從，人之冲冲誰適逢，言歸於東。
我策我馬寄王介甫  其二 王令 
我策我馬將安求，人之悠悠誰適謀，言東之遊。
我策我馬寄王介甫  其三 王令 
井則有泉，渇者俯之。燎之陽陽，寒者附之。君子則髙，吾則仰之。
無衣一首招黄任道歸 王令 
豈曰無衣，不能素裳。縫齊有鏘，直韍以方。豈曰無衣，不能素履。絇以爲戒，夙夜以無怠。素裳戔戔，誰涉不褰。素履几几，誰涉不止。始也何所爲，我推我宗。惡余之無從，睢盱以爲恭。今也既宣我力，羣心慝慝。毁予以自德，曾莫肯己直。爾我目矣，何爲而眊聰亦云聽，曾莫有告。謀及於道，佛且訕以笑。謂白蓋黑，或者亦以赤。行何必有足，巧言以成迹。以我有常，從爾罔極。翩翩者舟，在河之涘。人待不至，亦以自濟。嗟爾君子，歸歟予遲。
效醉翁吟 王令 
山巖巖兮谷幽幽，水無人兮自流。始與誰兮樂此，昔之遊者兮今非是。清吾樽兮潔吾斝，欲御以酒兮誰宜壽者。山蘼春兮野鹿遊，亭無人兮飛鳥下。喜公有遺兮樂相道語，從人以遊兮告以其處。髙公所望兮卑公所遊，公爲廬兮燕笑以休。摭山果以侑酒，登溪魚而供羞。仰春木以搴華，俯秋泉而潄流。公朝來兮暮去，肩乘輿兮馬兩御。來與我民兮不間以處，誰不此留兮公則去遽。花垂實兮樹生枝，我公之去兮今忽幾時。知來之不可望兮，悔去而莫追。人皆可來兮公何不歸，青山宛宛兮誰爲公思。
桃源行送張頡仲舉歸武陵 王令 
山環環兮相圍，溪亂亂兮漣漪。花漫漫兮不極，路繚繚兮安之。棄舟步岸兮欲進復疑，山平阜斷兮忽得平原巨澤，莽不知其東西。桑麻言言兮田野孔治，風回地近兮將亦聞乎犬雞。信有居者兮，盍亦往而從之。語何爲乎獨秦，服何爲乎異時。見何驚兮遌錯，貌何野而棲遲。問何迂兮古昔，聽何感而喑噫。秦崩晉代兮河覆山移，天顛地陷兮何有不知。上無君兮孰主，下無令兮孰隨。身羣居而孰法，子娶嫁而孰媒。既棄此而不用，何久保而弗離。豈畏伏於亂世兮，猶魚潛而鳥棲。寧知君之爲擾兮，不知上之可依。豈懲薄而過厚兮，遂篤信而忘欺。將久習以成俗兮，亦耳目之無知。眷叙言之綢繆，與歡意之依稀。及情終而禮闋，忽回腸而念歸。更酸顔而慘頞，嘆異世之從容。惜暫遇之偶然，嗟永離而莫同。舟招招而去岸，帆冉冉以行風。豁山靄之披袪，赫曉日之曈曨。驚迴舟而返盼，忽逕斷而溪窮。目恍惚兮圖畫，心輈張兮夢中。何一人之獨悟，遂萬世之迷踪。惟天地之茫茫兮，故神怪之或容。惟昔王之制治兮，惡魑魅之人逢。逮後世之凌夷兮，固人鬼之爭雄。抑武陵之麗秀兮，故水複而山重。及崖懸而磴絕，人跡之不到兮，反疑與夫仙通。君生其地兮，宜神氣之所鍾。觀顔面之峭峭兮，其秀猶有山水之餘風。憫斯民之無知兮，久鬼覆而仙蒙。顧窮探兮遠覽，究非是之所從。因髙言而大唱，一洗世之昏聾。
我思古人答焦千之伯强 王令 
我思古人兮，不古今之異時。生兹世之誰期，欲勿思而奈何。獨斯人之不見，聊永懷而自歌。樂吾行之舒舒，忘兹世之汲汲。睇萬里以自驚兮，豈寧俯以効拾。載重道遠兮，予欲行而誰與。累九鼎以自重兮，顧尪羸之弗舉。矯身以爲衡兮，權世之重輕。廣道以爲路兮，聽人之來去。
魯仲連辭趙歌 王令 
秋風起兮天寒，壯士醉酒兮歌解顔。螳螂何怒兮轍下，蟻何鬬兮穴間，紛擾擾兮誰者則賢。井方崩兮治隧，屋且壓兮雕椽。生則役兮弗繫念此，禍至而知悔兮，身忽焉其已死。陶唐虞夏兮，今則古矣。彼秦且帝兮，連有蹈東海而死耳。
山中詞 王令 
山中兮何游，登彼山兮樂天髙。棄吾馬以取步，降吾車兮足兩履。石當道兮行旁，木礙上兮下俯。曾蹈險之非艱，聊憑髙兮下顧。何所視之乃牛，而獨見之如鼠。彼促促者出其下兮，曾其身之非傴。吁嗟徂兮，離婁之死則已。古之不較其爲短長兮，何獨計其髙下。山髙兮崔嵬，山之路兮百折而千回。趨前行而就挽，笑顧後使推之。彼游者誰兮，何以子之車來。
江上詞  其一 王令 
江之水兮東流，泝湍流兮寄人舟。舟無袽兮載函重，風乘波兮棹人用。濟不濟兮奈何，横中流兮涕滂沱。來何爲兮不待，今雖嗟兮安悔。舟方乘兮人不吾以，覆且溺兮我則同人死。
江上詞  其二 王令 
江之水兮東流，濟欲濟兮何由。水浸浸兮灘露，暮濤下兮夜潦收。舟不行兮推之於陸，力不足兮汗顔，行無由兮塗足。時不逝兮奈何，歸日暮兮塗遠，去風髙兮水波。行躊躇兮佇望，聊逍遥兮永歌。
江上詞  其三 王令 
江之水兮東流，沿湍流兮望歸舟。舟來歸兮何時，步芳洲兮濯足，陟南山兮采薇。江風波兮日暮，望夫人兮未來。
江上詞  其四 王令 
江之水兮東流，沿湍流兮望歸舟。風滔滔兮浪波苦，嗟往者兮未還，惜行人兮將去。去何適兮歸何時，執子手兮牽子衣。行何如兮來復，濟豈無兮他時。
寒林石屏 王令 
虢山之遠數千里，虢石之重難將持。舟車虢來每苦重，釜盎尚棄不肯携。苟非世尚且奇怪，孰肯甚遠載以來。何况虢人自珍秘，得一不換千瓊瑰。流傳中州盛稱賞，主以詫客客見祈。世人賤真珍貴假，見者喜色留膚皮。强材美幹立修蔭，羅列滿野誰復窺。我嘗客坐例一見，實亦可愛小且奇。初疑秋波瑩明凈，魚子變怪成蛟螭。鱗鬚爪角尚小碎，但見蜿蜒相參差。又如開張一尺素，醉筆倒畫胡髯髭。如何石上非自然，猶是軟弱從風枝。髙樓曉憑秋色老，烟容雨氣相蒙垂。喬林隱約出天際，醉目遠暝分茫微。不然誰家老圖畫，破碎偶此一片遺。借令人手弄點畫，尚恐巧拙成瑕疵。如何石理自生長，安得當世無猜疑。髙堆黄金募辯說，萬口利鋭如磨錐。或云南山產巨怪，意欲手把乾坤移。先偷日月送巖底，次取草木陰栽培。天公怒恐浸成就，六丁桃斧摩雲揮。世人乘此得分裂，鍛琢片段貿財貲。至今風雨虢山夜，樹石號作鬼神悲。又云春氣入山骨，欲自石裏生蒿藜。根株芽枿未及出，卒遇匠手相鑱隳。多稱老松已變石，此固剪截根鬚離。又云鬼手亦能畫，多向石室成屏帷。固知物怪浩難盡，誰能向此明是非。城狐老能男女變，海蜃口或樓臺吹。世間自是有此類，何必詰曲窮所歸。細思此屏竟無用，石不中礩木莫支。徒將文理有小異，招聚瞽說成籠欺。咄哉閉口不復論，爲語愛者無我譏。
贈慎東美伯筠 王令 
世網掛士如蛛絲，大不及取小綴之。宜乎倜儻不低斂，醉脚倒踏青雲歸。前日才能始誰播，一口驚張萬誇和。雷公訴帝喘似吹，盛恐聲名塞天破。文章喜以怪自娛，不肯裁縮要有餘。多爲峭句不姿媚，天骨老硬無皮膚。人傳書槧莫對當，破卵驚出鸞鳳翔。間或老筆不肯屈，鐵索縳急蛟龍僵。少年倚氣狂不覊，虎脇插翼赤日飛。欲將獨立跨萬世，笑誚李白爲痴兒。四天無壁財可家，醉膽憤痒遣酒拏。欲偷北斗酌竭海，力拔太華鏖鯨牙。世儒口軟聲如蠅，好於壯士爲忌憎。我獨久仰願得見，浩歌不敢兒女聲。
吕氏假山 王令 
鯨牙鯤鬛相摩捽，巨靈戯撮天凹突。舊山風老狂雲根，重湖凍脱秋波骨。我來謂怪非得真，醉掲碧海瞰蛟窟。不然禹鼎魑魅形，神顛鬼脇相撐挾。
偶聞有感 王令 
鯨豗海翻飛陸塵，鐡房孤劍枯紫鱗。擠排壯士仆不起，天公始自誇爲神。誰令夷路牙枿横，不拔不鋤安得平。長星作彗倘可假，出手爲掃中原清。
寄題韓丞相定州閲古堂 王令 
始聞定作閲古堂，又聞定有閲古詩。揚之遠定五千里，思得兩翅擘以飛。偶聞人來說堂事，初敝兩壁無塵疵。間時公來命繪匠，親以玉指交畫揮。教令某載若某狀，匠拜奉命唯不辭。左圖守相父母吏，右狀將帥熊羆姿。長冠峩峩偉笏佩，鬬以玄白爲裳衣。屹如丁寧立以議，遜若避讓行而隨。圖成儼毅色可讋，過吏不敢竊目窺。仍令大筆署行事，寫出黑膽朱肝脾。死者有靈如不冺，合有英氣來附兹。故公之謀不知出，宜有神鬼陰助其。茫茫九泉謂巳朽，豈意一旦存形儀。請留中壁素莫繪，待千歲後公以歸。當搜國匠第一手，狀寫公像存依稀。要知文完武繩備，遺與萬世瞻思資。我知觀者定墮淚，不復峴首羊公碑。又聞當世大手筆，磊砢詩句相撐支。手搏蛟龍拔解角，爪擘虎豹全脱皮。鄆州溪堂遂寂寞，韓詩塵蔽人不吹。想應從此傳萬世，粹玉貫串珠縈纍。小戎何爲而縮伏，久滯公斧血不滋。何時功成事業就，兩手一掃清三垂。歸來天子喜以頷，泰階輝煥平無欺。次招當世草茅士，各使呈露心腹披。締裾聯纓上廊廟，留與後世圖爲師。然後回謝閲古堂，彼合異代今一時。
龍興雙樹 王令 
春城花草窮朱殷，俗兒趁走脚欲穿。閑來無悰喜自適，時到雙樹爲奇觀。莊如天官植幢蓋，毅若壯士蒼衣冠。老枝又芽忽並出，似欲併力擎青天。靈根深盤不可究，疑與地軸相拘攣。不知培栽竟誰手，而又始植爲何年。行捫步遶不可問，但見茂色連雲烟。東風牽人少游此，佛屋日日重門關。雖有大蔭人不及，於此尤得志士憐。束蒿爲楹樗爲柱，居者略不憂其顛。乃令遺材抱美植，不得總載桷與椽。髙堂傾欹未支柱，匠者日亦經其邊。不思大幹有强用，反以斧鈍難其堅。吁今誰是愛材者，定知惜此雙樹篇。
原蝗 王令 
蝗生於野誰所爲，秋一母死遺百兒。埋藏地下不腐爛，疑有鬼黨相收持。寒禽冬饑啄地食，拾掇穀種無餘遺。吻惟掠卵不加破，意似留與人爲饑。去年冬温臘雪少，土脉不凍無冰凘。春氣蒸炊出地面，戢戢密若在釡糜。老農頑愚不識事，小不撲滅大莫追。遂令相聚成氣勢，來若大水無垠涯。蓬蒿滿眼幸無用，爾縱嚼盡誰爾譏。而何存留不咀嚼，反向禾黍加傷夷。鴟鴉啄啣各取飽，充實腸腹如撐支。兒童跳躍仰面笑，却愛甚密嫌疏稀。吾思萬物造作始，一一盡可天理推。四其行蹄翼不假，上既載角齒乃虧。夫何此獨出羣類，既使躍跳仍令飛。麒麟千載或一見，仁足不忍踏草萎。鳳凰偶出即爲瑞，亦曰竹食梧桐棲。彼何甚少此何衆，况又口腹害不訾。遂令思慮不可及，萬目仰面號天私。天公被誣莫自辨，慘慘白日陰無輝。而余昏狂不自度，欲盡物理窮毫絲。要袪衆惑運獨見，中夜力爲窮研思。如知在人不在天，譬之蚤虱生裳衣。捫搜剔撥要歸盡，是豈人者尚好之。然而身尚不絕種，豈復垢舊招致斯。魚朽生蟲肉腐蠧，理有常爾無何疑。誰爲憂國太息者，應喜我有原蝗詩。
别老者王元之二 王令 
二夷之來始何自，乘我中國方迷昏。各投陰誣張誕妄，尋附罅隙爲株根。例誇難能壓甚畏，釣博天下要推尊。其流汗漫已不制，尚自冲蕩洪其源。一戎中侵欲內侮，猶遣萬甲疆場屯。何哉二戎日內壞，不思刷去仍資存。嘗聞古人第氣類，皆以夷敵禽獸論。惜乎無倫弗禮義，幾希不得人相捫。吾觀世之陷此者，不啻火立足向燔。豈期之子既自悟，不思跳出乃欲𨀛。余方往就西北食，聞子亦整東南轅。雖然去就固在子，安忍惜手不試援。
答李公安 王令 
自古名士紛如毛，多見博带裳衣褒。如其可學不可逮，三滿夫子皆儒豪。其文淵源尤可愛，江海駕蕩相吞滔。方吾少時未識愧，引領日望聲齊髙。窮吭折吻氣力絕，始盡退伏非所曹。近來筆硯思置去，新詩苟有亦自韜。閑時屢索不肯出，若欲獻貴賤厥操。李君南來久有日，我始得見試捾搯。忽逢詩挑欲我接，快句鋭利磨矛刀。要令口獻近章句，若急敵迫不可逃。顔頳舌澀不可吐，滯若亂緒强抽搔。惟其自陳尚訥怍，况又聽者寧不聱。退歸自與敗者比，誓欲棄甲弓矢櫜。新詩見投又須和，咄哉自守何不牢。
廣王醇正叔二思詩 王令 
木落不去根，水流常背源。木落方病寒，尚覆本根温。水流忘由來，散亂卑濕牽。讀子二思詩，起予二者言。木實類君子，老有孝感存。水亦人迹然，動由名利牽。使我父母感，一夕身百翻。人世但可悲，小官何足言。情義有相奪，心迹固此分。勉之多自寛，行見西歸轅。
晝睡  其一 王令 
太古一去浩萬世，百智競起紛修治。交將砭刀潰瘡痏，縱得平好無完皮。傾山竭河論麯水，都投大海爲酒池。中間秫稻不滿掬，日益醖釀成澆漓。不知淳風竟何適，萬手齊舉招不回。北窗清疏鳥聲好，晝榻自穩間支龜。塵埃不到日影薄，枕簟拂拂生凉颸。四支舒安百慮廢，彷彿認得太古遺。散魂怡愉不旁適，心肺正靜無邪思。
晝睡  其二 王令 
因能不有世俗夢，獨與淳氣相盤嬉。伏羲持刀刻爻畫，古意蕩盡無銖釐。睡無吉凶無得失，縱欲强卦安能爲。故能獨存至今日，人各已有反不知。須知睡義大亦盛，豈獨床第誇昏迷。君子勞心事業暇，得時休息安天倪。小人一心包萬險，迨退就枕皆平夷。使其睡心大充擴，去與君子何毫絲。當年嘗聞曲肱樂，曾及至聖宜無非。何况於夢更有得，不見公旦因嗟衰。後來紛紛不知樂，舍去大路趨邪歧。竹林猖狂事飲鍛，捫撥蚤虱無留衣。好惡紙上浩萬端，竟不及此亦可嗤。蚊虻紛然始誰造，一一口吻如針錐。食人肌膚得腹飽，不解默去猶鳴飛。攘拳揮臂不可却，聒耳不異笙匏吹。雖然今尚爾無奈，當有獵獵秋風時。爾軀糜潰爾口壞，我床安穩我枕欹。平時多賢貴不及，會日偃瞑休恬怡。
哭辭 王令 
一哭摧心肝，屢哭彫朱顔。心肝摧日痛，朱顔彫日乾。二十人未壯，我衰已毛斑。古人不得見，今人誠可嘆。
古興 王令 
出門將何從，與物隨紛紛。不得所欲爲，還與俗人羣。外跡久已非，獨嗟心所存。自信有可羞，彼人何足論。
秋居 王令 
秋居寒蕭疏，秋意愁交并。飽犬無吠志，饑烏有凶聲。庭空鳥交下，墻穴鼠更爭。浩歎欲出門，日暮不可行。
雪中聞鳩 王令 
孰謂拙者鳩，已厭不可彈。吾寒方病雪，爾何雪自喚。寒城千萬家，什伍赤兩骭。通衢結沮冰，走指堕或半。門閉市無人，竈冷煙不爨。俗以雪爲賀，我獨雪之歎。富貴宜爲憂，不憂亦何患。
吳江長橋 王令 
老匠鐵手風運斤，一挾刃入千山髠。明堂有在不見用，此爲失地猶濟人。西潴巨澤江海通，獰風撼地波撐空。當道獨能支地險，更東安得與天窮。莫比垂天紳，莫比跨地带。渇龍枯死乾無鱗，絕海失舟踏鯨背。秦帝東遊逐仙跡，累重肉多飛未得。三洲水隔不到山，借得紫虹千萬尺。平時塵土埋英雄，吾亦棄劍來遊東。欲觀水盡朝宗海，安得身乘破浪風。爲約他年可歸處，頻倚欄干不思去。季鷹范蠡不足奇，待我爲名千古歸。
題滿氏申申亭 王令 
申申亭者名自誰，河東丈人身銘之。方其作亭自休息，固欲申暢名其題。雖然自奉頗幽樂，豈敢兼忽當世爲。若日所憂非所及，因以遯世無悶辭。丈人疏髙喜自適，去不限約來無時。門無賓僚車馬絕，室有几杖衣冠欹。夜徑行招海月伴，晝榻坐與天雲期。春林喧和鳥聲好，勝聽俗論相啞吚。塵埃縱爾得風力，卒不到此徒自飛。亭前朱朱有冶態，亭下白白無俗姿。好木留存竟見實，惡草鋤拔無容茨。嘗聞景勝未易敵，須有大句相參差。故吾經年不敢往，日望詩老力可支。偶來爲游適已晚，花梢尚有春餘遺。髙哦遶樹惜時節，拾嚼紅庁行逶遲。回看北林竹萬顆，寒氣欲起凌人威。清風時來助氣勢，寒甲夜聚言語私。方將投間日來此，脚踏樹下成交蹊。無端塵土又爲隔，明日跨馬西北馳。心思夢好定頻到，不必直俟歸風吹。
晚歲 王令 
晚歲意不適，新詩老無情。萬古共一嘆，百年行半生。貧憂世累重，賤喜身責輕。義有不可嗟，非吾不能平。
聞太學議 王令 
白日流上天，牛蝨無遁形。萬目盡爲用，而不駭日明。穴鼠夜值螢，嗾嗾相聚驚。鼠穴不日通，鼠足不日行。已矣不自識，乃此螢爝矜。鮞鰕陷井坎，莫與江海爭。籠禽不失飛，詎識雲漢冥。咄哉浮薄兒，勉爲髙大營。
贈别晏成績懋父太祝 王令 
懋甫相門兒，家世踏纓紞。早年綴官簿，青衫蔚於菼。本宜多驕矜，不謂鋭意敢。意貪英雄交，一手欲四攬。偶來濫予會，臂搦首已頷。酒獰誇胸襟，頂踵都一膽。壯心羞摧藏，義內喜葅歜。要言相死從，顧豈苟難斬。聽其自陳論，峭拔不平漸。要之當一切，固令不黤黯。憶予少年時，亦自喜黠㶒。於今老而悔，壯意日凋减。惜夫相遇遲，君放我已檢。驟聞强大語，若虎餓得啗。已無相髙心，徒有志氣感。春風吹天昏，醉目睨愁慘。念當相别去，兩懷不無黪。何時重來過，慰我涸轍噞。唯其去後懷，猶一飽復歉。幸有西南風，時作寄我槧。
别張粤南夫温子堅元白滿執中子權黄冀端微 王令 
始吾得三滿，自謂得過人。一日不見之，已恐愚賤濱。憂思叢中來，腹腸生毛鱗。輕舟刺而南，久結願解伸。入門顧我笑，喜氣沃以新。徐徐相抽尋，軋軋聽引陳。先生固大賢，擬議何可鄰。諸君人相得，熱炙香相熏。而我拱其間，貪喜乃失神。鳯凰朝百鳥，鴟鴉亦來羣。然其氣類同，終獨鳳鶴親。發爲鳴聲和，上下相鏗純。苟非治平世，不得此類馴。故其聞之者，舞蹈相揺振。輕風促回舠，後會无涯根。作詩謝幸甚，顛倒迷歡欣。如將銘自賀，又欲書諸紳。
寄李常伯滿粹翁 王令 
我思古人不可見，獨以兩眼紙上求。苦讀才疲即伏枕，亦冀夢寐從之遊。每疑賢聖世間有，豈獨古出今則不。心之所藏弗面見，常恨世腹不可搜。雖然其中充美者，間或外發文章彪。揚淮而南誰名聲，盛說李滿乾萬喉。青天白日所同見，衆亦不敢加瑕疵。而余零丁始就學，獨矯衆棄先拈收。要其所學與必至，不止顔孟須孔周。决將健走獨取到，顧我不肯少待留。新詩惠見薦自讋，若遇重壓併見投。星機織成付地錦，神冶鑄出舂天矛。輝光交華目反眩，噍咀過美涎并流。退歸畏愛復願學，恍若見富潛謀偷。顧其才力非當對，猶以一髪紖十牛。使我苦勉不少得，搦筆欲下先慚羞。有如姣惡各具體，肉骨不可强彫鎪。或云才華乃天與，何寡不益多仍裒。幾時髙車得會合，預期蹈抃呼旁陬。臨風呻哦欲有寄，自恨拙繭無長抽。
寒林石 王令 
嘗聞千歲松爲石，豈意今逢林出屏。苟非木根久自化，豈此石理能有靈。世間萬怪浩莫問，枉哉山海徒有經。舒山虢水固險異，疑有神手藏幽冥。
謝束丈見贈 王令 
賤生不自辰，親没身孤零。家無一稜田，不得農以耕。巧智不迨人，工賈難自名。妄來覷文字，朱墨紛縱横。合窮心狂髙，不肯束世程。掲欲望孔孟，今昔相招迎。去古遠莫到，復今難回行。窮步匍匐歸，失虎犬不成。顛倒塵土中，甚若魚噞羮。祖死不反骨，姊寡歸携甥。蒼黄無爲謀，嘆慨私失聲。叩頭屋厦借，解衣鍋蓋賡。甔石固莫致，升掬猶時營。學左世共笑，身賤人交輕。父戒子勿効，妻引夫無朋。妄承西來招，喜色轉以騂。非惟迹脱死，始有心期生。兒童相回環，朋友推弟兄。有問多無對，新聞多慚驚。自羞陋淺人，偷竊幸未黥。風窗敞清虚，飽腹摩膨脝。睡足起有書，案几交堆盈。自喜主人仁，不我賢而惸。新詩重來貺，褒揚借光榮。何以示相謝，心銘踰血盟。
夢蝗 王令 
至和改元之一年，有蝗不知自何來。朝飛蔽天不見日，若以萬布篩塵灰。暮行嚙地赤千頃，積疊數尺交相埋。樹皮竹顛盡剥枯，况又草穀之根荄。一蝗百兒月兩孕，漸恐髙厚塞九垓。嘉禾美草不敢惜，却恐壓地陷入海。萬生未死饑餓間，支骸遂轉蛟龍醢。羣農聚哭天，血滴地爛皮。蒼蒼冥冥遠復遠，天聞不聞不可知。我時心知悲，墮淚注兩目。發爲疾蝗詩，憤掃百筆秃。一吟青天白日昏，兩誦九原萬鬼哭。私心直冀天耳聞，半夜起立三千讀。上天未聞間，忽作遇蝗夢。夢蝗千萬來我前，口似嚅囁色似冤。初時吻角猶唧嗾，終遂大論如人間。問我子何愚，乃有疾我詩。我爾各生不相預，子何詩我盍陳之。我時憤且驚，噪舌生條枝。謂此腐穢餘，敢來爲人譏。爾雖族黨多，我謀久已就。方將訴天公，借我巨靈手。盡拔東南竹柏松，屈鐵纒縛都爲箒。掃爾納海壓以山，使爾萬噍同一朽。尚敢託人言，議我詩可否。羣蝗顧我嗟，不謂相望多。我欲爲子言，幸子未易呶。我雖身爲蝗，心頗通爾人。爾人相召呼，飲啜爲主賓。賓飲啜釂百豆爵，主不加詬翻歡欣。此竟果有否，子盍來我陳。予應之曰然，此固人間禮。儐价迎召來，飲食固可喜。蝗曰子言然，予食何愧哉。我豈能自生，人自召我來啜食。借使我過甚，從而加詬爾亦乖。嘗聞爾人中，貴賤等第殊。雍雍材能官，雅雅仁義儒。脱剥虎豹皮，借假堯舜趨。齒牙隱針錐，腹腸包蟲蛆。開口有福威，頤指專賞誅。四海應呼吸，千里隨卷舒。割剥赤子身，飲血肥皮膚。噬啖善人黨，嚼口不肯吐。連床列竽笙，别屋連嬪姝。一身萬椽家，一口千倉儲。兒童襲公卿，奴婢聯簪裾。犬豢羡膏粱，馬廐餘繡塗。其次爾人間，兵皁倡優徒。子不父而父，妻不夫而夫。臣不君爾事，民不家爾居。目不識牛桑，手不親犂鋤。平時不把兵，皮革包矛殳。開口坐待食，萬廩傾所須。家世不藏機，繪繡綿衣襦。髙堂傾美酒，臠肉膾百魚。良材琢梓楠，重屋擎空虚。貧者無室廬，父子各席居。賤者餓無食，妻子相對吁。貴賤雖云異，其類同一初。此固人食人，爾責反捨諸。我類蝗名目，所食况有餘。吳饑可食越，齊餓食魯邾。吾害尚可逃，爾害死不除。而作疾我詩，子語得無迂。
寄滿子權 王令 
吾愛子權詩，苦嚼味不盡。窮思欲名狀，百比無一近。初如貪追兵，屢請忽許進。旗旄左右幢，戟劍後先刃。方爭奮拏先，忽覩斬亂狥。徐驅得平郊，萬甲合一陣。偏裨走起頗，中間坐吳臏。喊呀鬭志酣，彷彿窮敵訒。前軍奔交兵，後馬走斷紖。須臾聲金收，萬噪快一儁。羣降挑戈矛，叩拜乞用釁。蒼黄請命間，竊視不敢瞬。玄雲壓空虚，半夜暴霆震。睡耳起欲掩，驚仆失肝腎。壯者固已然，况余乃齠齔。及其久詳味，欲吐復自恡。有如羅百珍，次第嘬嚼順。貪豐不辭多，愛美忘餘餕。故其留人口，雖久咽喉潤。何時匹馬來，畏愛氣兩振。唯其未合間，如不獲謝藺。望風爲此詩，顛倒猶合燼。
再寄滿子權二首  其一 王令 
秋盡啼衰蟲，君思云奈何。我愚得君思合少，君賢勞我心則多。非獨辭源長，瀉海爲江河。平生未始有點缺，玉日拂拭金燒磨。尋常貙與貍，見一足已蹉。又况一地卧三虎，狗彘雖勇何敢過。揚州我何思，青山無一螺。午市不畜寶，米鹽財如他。而吾三夫子，一身各丘軻。瓊林自生寒，結露成冰柯。文章日組緯，玉機飛金梭。誰有真珠繩，結作張麟羅。拔爲當世祥，聲爲太廟歌。我願叅衆民，手足揺婆娑。
再寄滿子權二首  其二 王令  泰山
有錢莫買金，多買江東紙。江東紙白如春雲，獨君詩華宜相親。綴連卷大十牛腹，要盡寄我無寄人。我將携之東，脚踏海水洗齒唇。轉來清澈飲百斛，蕩滌腸肺無纖塵。嘗聞泰山髙，髙處天爲鄰。借如無梯不得上，亦欲大叫呼天神。鋪陳君所詩，噪口雷鼓震。世多俗耳固莫告，當冀上帝依稀聞。正聲定不感凡類，舞躍百鳳千龍麟。安能學俗兒，一卷不復呻。天公聞否尚未快，安得纖翼穿秋旻。
答束徽之索詩 王令 
世味久已諳，多惡竟少好。惟詩素所嗜，决切欲深造。人安已不休，衆恥我獨冒。有如獺行跡，欲改復自蹈。肝腸困尋搜，吻舌倦搏造。心靈無餘多，爲此日有耗。已勤尚無成，既苦每自勞。自笑如秋蟬，饑極不止噪。努力排韓門，屈拜媚孟竈。惟此二公才，百牛飽懷抱。我如餓旁者，盻盻不得犒。不知去幾多，窮行究未到。無門隔籓籬，發罅窺堂奥。愛之不可入，抵觸發狂譟。借使苟有成，不知竟何要。孤名非所求，弊俗詎足傲。况乃非所及，窮海未爲浩。不知何時休，定訖死與耄。因疑今世人，恐有我同操。徽之才超髙，竿幢出標纛。爲學尚淹藴，富櫜不肯暴。文章內朱豹，外襲一以皂。大論尤堅强，推舟出行奡。珉砆不施功，徑欲制珪瑁。幸此不我陋，敎誨日陳告。昨因語及詩，請我使自道。屢謝不得命，迫窄遂顛倒。披堅誘羸兵，伏瓴待穿盗。取勝雖然必，窘窮亦堪悼。勉爲瓦磚投，幸有金珠報。
寄滿居中衡父 王令 
前會去莫追，後見來無期。别嘆後見難，悔恨前會稀。惟吾衡父兄，金純玉光輝。裁磨殺圭角，不與瓦礫齊。大匠陶百窑，不問履下泥。一衡舉十鈞，何棄毫與釐。余獨何爲人，乃不忍使遺。有如横道芻，萬足踏不疑。子何嗜好殊，獨俯掇以歸。整束使不茨，欲令襍蘭芝。蘭芝有天香，芻賤雜則非。然其厠置間，適與薫染資。文章每借觀，罅隙窺晴曦。議論使坐聽，穴瞶聞英池。春園或承招，遊騎亦許隨。劇雲愛風枝，爇火圍夜棋。縱談心開張，倒笑冠欹披。匹馬載以來，東首頸脰疲。夜夢不厭勞，百里夕一馳。想見目與眉，百障千藩籬。不虞自投置，遂若鳥遭黐。何時獲因緣，連箠促馬蹄。誓當盡晨昏，不復起退辭。
自訟答束熙之 王令 
洞洞之室或者穿，巖巖之墻或者緣。墻緣室穿來何哉，中有玉萬黄金千。金玉固非盗所有，盗者或得之伺候。得金買衣出人前，意氣遂若富者然。衆人不知謂爾富，不知爾自何心顔。盗財固爲小人戮，盗名自是君子奸。咄哉自訟毋自欺，幾希不在穿緣間。
謝李常伯 王令 
人從東南來，忽得連紙詩。行義不赫曄，名聲無萎蕤。雖嘗誤見辱，旋則拜席歸。别久謂已忘，不圖猶記之。長封大書字，顧我已忸怩。開縢把之讀，推與果失宜。剥虎蒙羊猪，借使出類奇。見豺先自奔，遇豢還羣隨。是故古之人，爲己賤若斯。有聞未之行，季路終不嬉。名浮過所實，孟氏恥以非。今而承所賜，乃此亦可噫。賢者寧過哉，當是我有欺。忍愧讀終篇，喜驚改肝脾。嚀嚀教誨言，舉舉仁義辭。初令探本根，喻以海與池。乾坤老六經，遺編爛孔姬。尚恐惑異說，教之無遷移。强聞終日乾，仁不三月違。卒以二者終，要我勉不疑。百誦百再拜，下淚如掛糜。交朋百愚諛，此語聞之誰。憶初從粹翁，睡耳忽得提。震驚破百昏，寐覺悼前迷。今而去之久，茅塞心叢茨。驟承夫子言，快斧加芟荑。舊穢忽剗削，新除坦平夷。念當不舍去，戴服同冠衣。猶恐免袒間，復作須臾離。且將鑱之心，不止涅之皮。二者苟一能，終死庶不遺。平生苦嗜詩，此篇况驟馳。喁哦夜不休，齮嚼午忘饑。仰嗟天骨雄，俯嘆人莫爲。星明有常髙，日圓無食虧。讀久口益嚵，舌軟涎流垂。想當措意初，嚼雲吐虹蜺。唇牙哆華鮮，肺腸湧光輝。故其紙上言，飄有霄漢姿。何可對酬謝，約海量珠璣。
對月憶滿子權 王令 
長風掠海來，吹月散百鍊。青天豁四碧，雲靄不容緣。窗軒颯先秋，露氣入簟扇。寛庭生夜凉，蚊口不得擅。人靜暮客去，坐偃適自便。清牽睡思醒，明發醉膽健。披風睨白月，瞪視不爲眩。未甘景獨勝，思出大句衒。狂搜得無奇，猛吐復自吮。篇成若奴婢，氣骨終凡賤。棄置不復收，嘆感退自旋。起探君寄詩，兀坐諷百遍。駮哉劇雄勁，百札洞一箭。間逢騁新奇，春雲弄晴霰。古鏡終重厚，九鼎掛一鉉。吾嘗笑夫人，語富則自願。及嬰愛君念，始自信惓惓。閲女當求嬙，慕士在獲彦。鄙哉尋常者，何用目識徧。得逢誠幸多，既别遂堪喭。乖離時况久，會合卜未先。思之不可見，飛魂不身戀。秋城崔嵬髙，圍我屹若圈。安得擘風翅，飛出不自殿。巧爲相見謀，反覆竟未善。惟當遠相要，共借月爲面。相離苟同天，舉目亦兩見。又况相去間，財止百里縣。不知竟可否，寄詩代請勸。
八檜圖 王令 
客有要我八檜吟，手携八檜圖來懸。掛張滿壁惕可駭，盼顧左右同嗟嘆。旁摹石刻署名狀，各有憑附相夤緣。或髙相扶互倚礙，或斷欲蹷猶支顛。强枝抝回信有力，髙幹復俯蛟虯拳。尋根及枝逮條蘖，例不拔直皆旁偏。雷疲風休雲雨去，蛇龍鬭死猶鈎纒。安分爪角與尾鬛，徒見上下相蜿蜒。不知生時竟何謂，略不參類常木然。宜乎今古惑昧者，揺擺舌吻歸之仙。一龍盤拳老髙大，傳云聃者由飛躚。當時駕鹿蹋以上，跡有町疃遺相連。多應蝎殘鳥喙啄，不爾誕者强鑱鐫。聃能惑人已自幸，豈此上去能欺天。借如聃功可升躍，鹿亦何幸飛相連。於中一木特甚異，膚華逆理紐左旋。傳云聃人所自栽，我知此語定鑿穿。苟令實爲聃者植，推以天意猶可言。當年曷不紐向右，若曰世爲左道牽。如何衆輙不省究，反重神怪令聃專。乾坤中含萬品彚，此獨自異誰令旃。窮思竟慮莫可索，欲世不惑誰能搴。仙書虛荒喜誕妄，推說事理尤綿延。世人一讀即化變，日望飛奮相迷癲。豈非此木久樹此，浸漬亦爲異說遷。故其形植與生死，時以異怪招驚憐。先時世不早斤斧，放大其老訛誇傳。當年同生好材幹，半以直伐成燒燃。憑妖附誕相樹立，卒自死活終完全。葉枝凋疏不有蔭，材直弗柱曲莫轅。不知留存護飬者，竟以何理惜不捐。我有尺鐵大剛利，久以鑄斧磨山巔。卒無柯柄尚棄置，懶乞月桂求嬋娟。
秋夜 王令 
秋夕不自曉，百蟲齊一鳴。時節適使然，鼓脇亦有聲。爭喧鼠公盗，窸窣蛇陰行。獨有東家雞，苦心爲昏明。
答束孝先 王令 
純金出鎔鑪，烜赫掩熾火。錦成洗春江，衆目炫莫奈。魚鹽物誠微，誤用幸不涴。君家兄弟賢，我見始驚夥。文章露光芒，藏藴包叢脞。關門當自足，何暇更待我。固知仁人心，姑欲恤窮餓。苟論才不才，自合棄如唾。憶昨西來初，戚惕侍客坐。交持駕說口，張闔不可鏁。間發辨經義，鐵舌莫摩挫。髙文忽下投，白日駭天墮。眩怖欲前掩，布帛不可裹。初視固宜驚，獨獲亦堪賀。又如遇貴人，繡錦飾婀娜。回眸忽自鑑，惡面復窶裸。屈降心巳甘，嘆憤志亦頗。雄髙豈復爭，愛恤亦加荷。大詩又來及，推與太浮過。自無賢可稱，以是惡甚播。譬如享尫人，豆食止則可。苟强擔石負，蹉跌適足禍。何以論報心，結草効鬼顆。
戯食雀 王令 
秋風雲氣寒，秋雨晝夜兼。饑禽濕不飛，左右煩顧瞻。有雀獨飛下，施徐入吾簷。毛羽刷參差，嘴距交鈎銛。跳乘新舂箕，取飽公不嫌。而吾本有意，聽之取微纖。忽驚自飛去，窗聿不少淹。反就髙髙枝，啁哳氣不恬。嗟乎此微類，豈不無以厭。來既冐彈射，固難責其亷。然余乃無罪，見怒何過嚴。
金繩掛空虚自勉兼示束孝先 王令 
金繩掛空虚，日月繫兩垂。天童坐戯弄，縱掣成東西。百年未死間，晝夜無窮期。短短固可惜，舒舒定非宜。有聞未之行，有學未及知。白髮已班疏，朱顔亦童黎。智慮昏晚年，聰明退前時。縱欲加自修，去日何勝追。奈何少自廢，老則成空悲。
寄洪與權 王令 
與權江南來，適自滿門會。初無合我志，財以客面待。時時相鈎探，稍稍互酬對。根源豁披張，扄鐍失分解。君然頷還嗟，我恐敬若戴。相逢時既多，相待兩交快。予初請子交，子曰何可外。中又謝不德，卒曰吾而愛。既而苐以年，子合我兄拜。揚雖士云多，往往事冠带。中間滿夫子，崛出百萬最。更以子從之，而吾米則稗。朋從偶許攀，會合日與在。春晨巧誇招，月夕因論話。書狂逸飛蛇，棋毒甚含蠆。相謀務奇勝，聚口笑拙敗。貪驩不知歲，冬律忽移再。余饑奔先西，餓色面留菜。子待去亦恨，書以問我奈。别來君何如，思子我心痗。朋分無舊歡，世險有新態。髙言足瑕疵，俗學牽細碎。貧知身貴重，病覺學力怠。壯心已無多，况去日有退。豫期後相見，頑陋徒老大。好勤寄余書，思子百憂萃。
寄滿子權 王令 
子權今謂何，久不治簡書。子素賜我多，豈以此遂疏。予亦如常時，病與貧相俱。冉冉草没階，客脚不踏廬。貴者事名位，崖岸誇異殊。賢者縱肯來，顧我欲取無。惟餘齪齪徒，吾亦羞與居。潭潭一室空，編帙環三隅。暴陽不憂償，偷飽幸未誅。且可延朝昏，憂思老頑愚。獨有思子懷，涕下時喑嗚。
冬陰寄滿子權 王令 
玄雲載雨惜不下，北風吹急水相黏。周遮覆蓋不通透，錮結巳厚難披燖。微陽未復老陰壯，計去暖律時猶淹。青天何可一日失，漸恐此去無由瞻。日馭自懼不得脱，略出急入地下潛。憑陰托寒恣凌爍，風伯得意欣沾沾。但幸天公不省悟，誰顧地下人嗟讒。隔絕霜露曠不下，帝有潤澤何由霑。非惟勾芽凍天折，亦恐萬類由兹殱。九龍銜火互相暖，稱有日職借不甘。羣兒鋭奮不量度，欲仰吐氣吁以炎。惟有壯士抱劍卧，思得美酒聊自酣。
弱弱誰氏子 王令 
弱弱誰氏子，鮮鮮一何姝。來奔富人家，妻與富人俱。嚴粧問夫子，我豈彼室如。夫子笑遣之，彼寧與汝都。升堂由阼階，德色溢以舒。親賓不敢笑，退語相嚱吁。髙堂聚羣婢，唯諾相咨睢。家事忽不圖，顧指取自如。朝令拆柱薪，暮遣藩籬除。風雨半夜來，百釁生不虞。屋壓盗隨至，夫死别嫁夫。東鄰有淑子，惟不事鉛朱。端居待人求，正色不敷腴。清鏡見白髮，行媒不顧閭。不知愛妻人，取舍何異歟。
贈黄任道 王令 
長河之流幾萬里，駭若瀉自天上來。奔湍衝山拔地走，直有到海無邪回。人之所觀乃流沬，猶以激射憂天摧。想其根源發聲勢，如縱烈火燒千雷。古來走死萬萬脚，竟莫識自何來哉。我疑鴻荒混沌日，冲破天地之元胎。夸娥揺頭巨靈走，避不敢道曾疏開。鋤耰之成乃畎澮，欲計議此誠可咍。長帆大艦不敢絕，尚恐飄去無垠涯。愚兒脚慣踏潢潦，安敢逆此加泝洄。
答黄藪富道 王令 
角角適時足，力走猶或遲。從而不逮人，不若坐視之。而予始用此，已無先人思。間自念斯世，固亦未易爲。以其得而慚，曷若退自宜。老身可孔顔，餓死猶夷齊。予心最樂此，尤喜用自持。豈將六尺軀，賤易五羖皮。但無百畝田，得抱剛氣歸。年來事窮蹙，露暴無自依。姊寡不能嫁，兒孤牽我啼。平生事文字，無路活寒饑。勉從進士科，束若縛襁兒。時時忽自笑，往往窮加悲。有如髙飛鳥，中路饑自低。鋭知從食來，不意身投黐。神龍拏白日，挾雨萬里飛。使其口有銜，安得無馴隨。雖然平生志，固未忍相遺。閑時自散開，縱吟助嘘嚱。財將舒己私，豈敢偷人知。黄君道德者，術業何頎頎。手提九黄鐘，旁取折籥吹。懸知失氣類，誤以唱和期。不知里社歌，不可郊廟施。况余衰病餘，有氣亦巳卑。加之困俗學，羝角方牽羸。詩陳盡自道，幸子憐無疵。
春風 王令 
春風東來暖如嘘，過拂我面撩我裾。不知我心老有異，亦欲調我兒女如。庭前花枝笑自愛，風裏草力更相扶。旁林曲樹足飛鳥，不問燕雀鴟鳶烏。求雌要雄各有意，豈但鬬競爭春呼。春巢成多夏卵衆，明年計此更有餘。非唯喧呼亂人耳，漸恐巢穴妨人居。收殘射中豈無道，我亦力可彎長弧。林深枝曲矢不入，况弓待借家所無。行吁坐盻不可奈，安得靜默投身俱。
長風 王令 
長風吹百草，勢力亦隨靡。地長風易休，草力復隨起。長風隨令歸，風去何時來。百草安正繁，蘭生爾何哉。
東風 王令 
東風來幾日，窮巷不見春。不知得花由，只見插花人。東風能幾時，聽爾多歡欣。徒恐春風歸，汝我同悲辛。
哭詩六章  其一 王令 
死者徒已死，思之恨無涯。生者非素心，還作死者嗟。今古悲略同，斯道竟奈何。哀絃直易絕，哭詞曲難歌。
哭詩六章  其二 王令 
朝哭聲吁吁，暮哭聲轉無。聲無血隨盡，安得目不枯。目枯不足嘆，無目心自安。目存多所見，不若無目完。
哭詩六章  其三 王令 
切切復切切，淚盡琴絃絕。憤氣吐不出，內作心肝熱。朝漿渇不勝，暮潦濁不清。何以慰我懷，安得滄海冰。
哭詩六章  其四 王令 
哭莫傍滄海，淚落長海流。流深風濤多，駕蕩覆我舟。不若灑春草，荆榛蕪蔓莖。怨氣觸草死，猶得香蘭生。
哭詩六章  其五 王令 
朝歌憂思多，暮歌無奈何。偶嘆氣亦絕，未慟血先沱。淚落入口少，不如出眼多。安得常病軀，不爲瘠且瘥。
哭詩六章  其六 王令 
目雖淚所出，由來心乃源。白日照我面，意欲乾汍瀾。而不照我心，我淚何由乾。况在重雲遮，使我何自安。
張巡 王令 
禄兒射火燒九天，鬼手不撲神聽旃。羣庸仰口不肯唾，反出長喙嘘之燃。睢陽城窮縮死鼈，危繫一髮懸九淵。巡瞋睨遠兩眥拆，怒嚼齒碎鬚張肩。恨身不毛劍無翼，不能飛去殘賊嚥。翁軀腥刀子磔爼，日嚼血肉猶經年。霽雲東攘兩臂去，西來才有九指還。胸中憤氣吐不散，去隨箭入浮屠磚。忠窮智索其自効，更臠愛妾嘗饑涎。我疑没日賊不食，恐其肉酖死不痊。又疑身骨不化土，定作金鐵埋重泉。何時山移陵谷變，發出鼓鑄戈或鋋。吾如得之顧有用，不誅已然誅未然。
贈李定資深  其一 王令 
涉川固有道，造舟不如梁。曾聞水覆舟，不聞死乘杠。奈何掲厲子，先先勇褰裳。豈盡水害人，固亦謀非臧。
贈李定資深  其二 王令 
鳳雖謂靈畜，無竹或死饑。竹今無方無，鳳云非其時。使之羣鴟鳶，饑飽爲止飛。非惟失所靈，亦與彈射期。
贈李定資深  其三 王令 
坦坦誰之田，施施繳且弋。烏來玩其機，鵲至喜其食。長鴻飛冥冥，志與萬里極。豈無啄飲心，寧饑不人得。
贈李定資深  其四 王令 
湍激日蹙蹙，風稜勢漫漫。奈何舟上人，試死才一間。苟不以利涉，安坐思誠艱。客雖懼謀梁，而木嗟在山。
古廟 王令 
古廟隆隆敞庭扉，風雨剥壁黦柱榱。我來安知神所依，穹堂窸窣風旛旂。神君龐軀突鬚眉，視我睨睚坐倨箕。惕爍觀者駭不怡，羣鬼後先張福威。直東之廂步逶迤，目益所見怪可嘘。馬牛羊犬雜豕雞，或戴以首旁四支。間有人面身亦非，老祝趨前爲衆詞。口吻囁嚅言嗢吚，稱别狀類顧東西。唱號名字分何誰，空虛冥寞非所期。豈亦以此爲人尸，視其膚革巳彪狸。寧有中反恬肝脾，又有械器身挈持。傳言癘疫此乃資，古之日行歷虚危。猶恐盛陰鬼所隨，磔儺於門驅使馳。今安取此廟以祠，不念延虐殆尫羸。農凶年多苦餓饑，苟幸得飽不擇祈。來則拜叩盡敬祗，幸天之澤偷自歸。民德且恐報之時，餗肴豊鮮牲魚肥。欲奠以獻更濯巵，進謝千語拜百低。工鼓於庭巫舞衣，祝傳神醉下福禧。農謝神去祝徹之，庭前匕割棄餘遺。鵠烏下爭趁不飛，回顧神面如故時。意者不爲祭謝移，嗚呼神固非吾知。
襍詩  其一 王令 
方春不種蘭，終歲無自佩。良田弗加芟，徒穉亦無歲。空令雨露恩，日夕被蒿艾。安坐饑怨天，此理果誰在。
襍詩  其二 王令 
一日不爲田，百草已有根。况復閑三時，其穢何待論。豈不有錢鎛，徒羞慵借勤。歲晚憂不耕，何獨議鋤耘。
襍詩  其三 王令 
毿毿晚春樹，上下聚百蟲。不有口似躉，則生尾如蜂。設不二者然，亦徒生無庸。清陰不可居，歲晚還秋風。
猛虎 王令 
猛虎出白日，其欲未易量。人人有怒心，常懼不敢戕。壯士獨何者，忿氣裂怒腸。脱身拔劍去，奮躍如驚翔。雖挟必勝術，豈無邂逅傷。虎不食壯士，壯士自虎當。意貪衆人完，豈暇爲軀防。虎死衆人惠，虎存憂一鄉。果哉彼丈夫，賴有一劍將。使其無所操，未免伏道旁。有劍不刺虎，爲謀信非臧。無劍徒虎爭，雖勇適爲狂。利劍亦可嗟，人有我獨亡。日暮南山阿，直道何可望。一虎固已爾，况復千豺狼。
答問詩十二篇寄呈滿子權 鎛問耒 王令 
金堅雖不磨，木曲亦已揉。幸蒙主人用，反要主隨後。適從慵耕兒，雖功不見取。良田常無收，何塞不耕咎。
答問詩十二篇寄呈滿子權 耒答鎛 其一 王令 
我用常在金，任金適由木。苟得金爲用，何惜木微曲。幸得主人隨，不恤汗行犢。必求隨主人，我用諴不足。
答問詩十二篇寄呈滿子權 耒答鎛 其二 王令 
我用於主人，良田无虛種。主人不我以，我適爲無用。不知主人饑，歲卒安自奉。由来我求人，孰與求我重。
答問詩十二篇寄呈滿子權 耒答鎛 其三 王令 
我必爲人用，不必用於人。若也責不耕，君其問諸田。
答問詩十二篇寄呈滿子權 耒問鎛 王令 
一畦失之荒，爾力亦可耨。天下方漫蕪，爾功亦何有。
答問詩十二篇寄呈滿子權 鎛問耒 王令 
天下方漫蕪，顧我適有庸。使其已除滌，我將何以功。我豈大無效，自是用我慵。
答問詩十二篇寄呈滿子權 耒問斧 王令 
子斧誰爾爲，黑白大分别。朝伐一樗死，暮伐千樗蘖。爾終不自謀，幾日不缺折。
答問詩十二篇寄呈滿子權 斧問耒 王令 
大樗吾猶伐，小樗何畏蘖。吾缺猶俟磨，爾折將奈何。
答問詩十二篇寄呈滿子權 水車問龍 王令 
来何必召雲，去何必飛天。我名不爲龍，何能雨爾田。
答問詩十二篇寄呈滿子權 龍答水車 王令 
神龍謝子車，子能未足多。上潤雖已然，下竭將奈何。
答問詩十二篇寄呈滿子權 水車謝龍 王令 
水車謝神龍，下竭固無奈。旱則我爲用，爾龍尚何謂。
答問詩十二篇寄呈滿子權 龍謝水車 王令 
神龍謝水車，吾語爾来前。爾雖用於人，我亦用於天。在物固不同，於用豈殊然。水下髙田乾，爾能俯水取。假人不爾用，爾受田責否。吾身雖爲龍，動亦天所主。天猶不有命，我安事爲雨。
秋懷 王令 
槭槭庭前樹，朝零非昔稠。呦呦草蟲鳴，暮急曉未休。爾雖無不平，豈亦有哀憂。胡爲勞吟呻，與士傷感投。壮士亦何者，哀哦與蟲酬。所抱不列陳，調苦難謡謳。髙目有遠見，直懷羞曲求。蒿藜襲久安，功名忘前休。日月忽未幾，天地今復秋。少壮負所懷，老大將安謀。生無及人功，死骨埋泉羞。胡爲不奮飛，徒與寒餓仇。
中夜二首  其一 王令 
晝日苦卒卒，忽焉不加思。長夜漫不眠，起復日所爲。所爲浩多愧，不與初心期。虛云聖賢學，實從世俗歸。雖恥猶奈何，長歌涕垂頤。
中夜二首  其二 王令 
擾擾從俗爲，日與所學戾。茫茫坐三復，心面自相愧。守道惡從人，取俗患髙世。誰令二者異，不得一吾致。
士患常不學 王令 
士患常不學，不學常罔然。學成安所施，用舍繫諸天。孔孟去已久，寥寥泣遺編。斯道未易爲，今古如同年。
舉舉媚學子 王令 
舉舉媚學子，居曰不吾知。知而有不能，無乃失於欺。不知未爲患，不欺浩難期。咄哉天下懷，何以天下爲。
秋日 王令 
秋日不照天，秋雲自明晦。脱葉下衰草，蜩蟬事今退。天地功方成，草木猶怨顇。志士感所懷，長吁下清淚。
秋興 王令 
秋風吹人有髙興，醉懷感物傷盛衰。秋来縱得蒿艾死，歲晚已非蘭蕙時。哀歌不入俗耳聽，大笑自與萬古期。長鴻冥冥爾飛好，雖有繒繳安所施。
翩翩水中舟 王令 
翩翩水中舟，既滿何用載。主舟者誰子，無乃忽於敗。兼濟雖期仁，過任適爲害。自是人致然，已溺何足怪。
書懷寄黄任道滿子權 王令 
西風吹雲空，晴日露髙曬。駑馬無速騁，歸客思遠届。長林剥霜紅，遠水漾寒派。露蟲悲自咽，風菊老猶介。昔予来方春，焰焰樹生態。今歸亦未幾，馬踏落葉壞。時物固有然，盛衰信難概。吁嗟爲生勞，黽勉計無奈。伊余有遐致，久此困俗械。嘗思擺絕去，自放出世外。髙懷樂天寛，遠目斥人礙。有田足晨昏，有圃具葅菜。父母不待養，妻子固易賴。世孰得丘山，亦孰失蔕芥。人自能輕重，吾將守所愛。六經老誠明，萬古熟成敗。得時爲醯鹽，滋味和鼎鼐。失猶有萬世，令名自沽賣。自視久已明，决不事謀蔡。寄詩侑子觴，期子和而再。
令既有髙郵之行而束孝先兄弟索余詩云 王令 
擾擾利學者，久不可與謀。讀書乃何爲，老不知軻丘。弗恤義所在，務期髙爵收。嘗聞失則嗟，不聞得之羞。知誰洪其源，使世乘其流。於今已汗漫，更久將遡游。嘗聞古人言，饕餮爲共兜。謂惡豈必多，偷飽德弗修。不知自思者，舍此何所由。故余早知懼，誓將異人求。寜爲寒餓嗟，不同富貴謳。此行况有獲，師德髙前修。因嘗請子行，勉子無逗遛。於吾乃何有，同病不獨瘳。雖愛謂予然，尚疑子終不。惜子有髙材，竿幢揭華旒。苟能自擺去，不爲世學囚。行將見遠到，强弩射弱菆。何必請予詩，自合治子輈。
酬束丈貺詩兼叙所懷 王令 
白日立中路，犬去不形相。夜以盗自来，何敢怨犬傷。主人忽加念，謝恕犬無良。盗子愧伏前，有言願加詳。見賜固已多，恕犬誠未臧。
惜交詩贈束孝先 王令 
千金得寶刀，不若得鍤歸。寶刀雖云利，邂逅傷瘡痍。傷瘡有復日，傷皮無完時。不若遠所傷，取鍤安自持。一鑿以成井，再鑿以深資。清泉冽其中，定德發不移。飲可沃吾心，浴能清吾肌。此道如必尚，庶幾有常爲。既庸銘我前，又書薦余知。
再贈束孝先 王令 
玉缺見不撓，劍折知真剛。張目不見心，人固未易量。念我未知子，徒知外觀望。安識子所懷，赤日包白光。去去終我身，兩兩無相忘。縱予道路憂，骨尚付子藏。
卜居 王令 
吾求一屋逮兩月，貧不謀貴何以圖。朅来自放就窮巷，幸得之喜何敢吁。頹簷斷柱不相締，瓦墮散地梁架虚。門無藩闑户不閉，時時犬彘入自居。主人憐我莫自致，爲我補葺加垍塗。翻翻匠氏乃誰子，頡頏作氣厲叫呼。羣庸洶洶助聲勢，睥睨凌我要我酤。歸来嘆息無自得，兩日財致酒一壺。徴多償少意不惬，棄我忽去如逃逋。重来閴寂不可問，依舊四壁編空蘆。嗟余雖貧日猶爨，可不善爲盎釡謨。外户不閉古則爾，今也盗賊過街衢。乞錢買籬作籓固，更學關楗防朝晡。鄰翁問我乃何者，得毋亦以名自儒。王朝潭潭聚冠盖，幾人不載卿相車。子何布被不盖肉，浪自名士實則奴。假爲無能守編户，猶可自擇安閻閭。胡爲慘戚卒困此，去矣何屋不可徂。此居卑漥不待說，四髙中下流無渠。夏霖連延久積注，往往竈下秋生魚。始来圖此不自擇，終見坐與蚯蚓俱。何况梁榱日蛀腐，一仆非爾力可扶。苟求暫安急旦夕，反以身就殞壓虞。乃知窮則失自愛，死得正命有幾且。翁乎爾言誠得矣，我方困甚非真愚。
聞哭 王令 
冬温春疫早，死者晨滿街。但聞哭子悲，不聞哭母哀。老慈愛益深，壯剛氣則乖。嗜欲奪天性，情恩占妻孩。詩三百具存，聲已亡南陔。人情古不美，况復嗟今哉。
養賢 王令 
萬鍾豈不多，財得孟子辭。千乘友子思，猶曰須我師。古賢不易養，養賢則已而。今賢養自易，無於古加疑。
送李公安赴舉 王令 
行子冠上塵，梁宋道傍土。塵逐冠敝損，人来還復去。馬蹄日月長，踏盡西北路。近者何紛紛，姿状頗秀舉。傳言天子詔，士得四方赴。来如鵲翅翻，去若蠅頭聚。市兒屈指計，過百日未暮。昔周方盛時，得士纔十數。唐虞此爲盛，中復容女婦。昔何稱才難，今也寜異趣。但恐所取異，今古殊尺度。夫君乃髙才，久有及物慮。今又奮絕去，挺拔欲自樹。余窮非所知，久有山林素。但無百畝粟，乃就羣才賦。仕道得亦嗟，困窮失爲懼。二者各有命，予亦何所與。
離髙郵答謝朱元弼兼簡崔伯易 王令 
昔来何悠悠，今去亦泛泛。豈自果進退，姑且便飲啗。三代今去遼，士食久已濫。徒死不爲義，可無苟石擔。平生墮百爲，且就投鈆槧。束身入世程，開口就人歎。怒喜有失得，眉睫煩窺瞰。野鳥或在籠，山猿有終檻。能安此爲命，雖失亦何憾。予嘗勇自明，磨古得前鑑。抱關賢所容，較獵聖或暫。庶未負初學，尚爲神所監。予行人之嗟，我笑不爲頷。子獨辱所厚，以詩繫歸纜。命和始自書，狂言庶非儳。
東園贈周翊 王令 
嘗聞東園游觀嘉，晚趁時節亦自到。東風不知来者多，一日芳蹊踏無草。山櫻着子寒尚遲，江梅殞蘤香可吊。扶疏枝葉未成蔭，偶来正值斜陽照。千株紅杏暖自酣，風引髙炬燒晴燥。夭桃未老已抽青，略略朱旗冠翠纛。雖然素李不爭花，似洗朱丹誇瑩皓。其他百種不可名，如列錦繡快晴曝。何低何髙何後先，一一盡解承春笑。楊花輕佻最得力，飛過青天去何冐。弱柳低垂弗辭賤，以力憑風爲春掃。黄鸝嘲啁聲語和，似對遊人見情抱。蝴蝶填委不知數，飛亂人眼漫顛倒。黄蜂雖忙不爲身，以甘遺人竟何道。子規終日勸客歸，吾無間然念何報。嗟余多病所趨乖，又懶讙呼逐年少。經年一春爲嘉時，行過不恤每自譙。然雖無酒不解歌，素遊尚少貧交召。何時期子早再遊，風雨不可旦夕料。
龍角歌和崔公度伯易 王令 
嘗聞螾出軒轅丘，其長百尋圍十牛。民驚臣愕爭論詶，帝亦謂應土德修。賜螾傍海連十洲，俾朝食壤暮飲流。仍命九龍狎其游，視龍有角急起羞。亟去訴帝龍有憂，帝憐不呵許爲謀。召一龍食繫其喉，揮萬力士乘其頭。披肉斷角塞螾求，螾取而冠萬鬼窗。雷號電泣竟莫捄，黿擗鼉踊弔蛟虬。奮穴出哭勞鱔鰌，八龍怒走乞天仇。天賜六丁皆劍矛，取螾拔角磔大幽。下龍載帝問何由，臣攀墮髯不可留。竟去不知天所尤，龍冤雖復骨不收。傳流下古說易浮，我聞其語疑有由。以龍易螾理若不，愛不知蔽似有繇。人皆傷龍爲歎啾，我獨鄙其與禍投。嘗聞龍德神自周，出飛于天入海休。棄此不處與螾儔，以養就人理固偷。果死以此嗟何仇，我来但愛遺角觩。是非欲竟理莫搜，君學窮物功搳掊。其說獨挽萬蠒抽，當有實論破衆廋，勉矣投以釣海鈎。
春人 王令 
春人輕飄喜聚散，春筵笑長白日短。柳芽嚼雪噴盡寒，桃花燒風作春暖。春衣少年當酒歌，起舞四顧以笑和。紅天綠爛狂未足，春更不去將奈何。
送贈王平甫 王令 
士學何漫漫，近習忘遠紹。文章多自名，誰出得髙調。子才希世珍，拔俗起孤峭。如解萬里駿，不以覊縻要。篇章綴清新，霞電絢天彯。夜歸借之讀，掩紙疑有耀。洗手脱世塵，飛身就遐眺。舌骨誰謂朽，死魄如可召。縮手不願學，神巧謝人妙。余材生何偏，日月費吟嘯。收奇欲身名，攬古願獨弔。平生勇前爭，未始卻自料。一日接大敵，說舌忽忘挑。如秋九磨鏡，迫我以醜照。貪觀朝日明，退失兩目瞭。願假斧斤惠，刻形近天肖。寄聲誠甚勤，獻璞定逢笑。
山陽思歸書寄女兄 王令 
淮風情舒舒，楚水日夜流。風能駕吾帆，水可載我舟。余歸知幾時，子望懸百憂。念我兄弟寡，商參各殊州。十年不一逢，會合何所由。幸逢子来歸，與我相慰投。甥兒入吾牽，甥女出吾留。子吾笑其間，貧不知可愁。心如熙春陽，樂若醉酒酬。憶我别子日，將行更逗遛。泣恐傷子心，淚出仰目收。别日才幾時，别思日九秋。心隨西北風，目望東南樓。主人仁且賢，憐我覊旅遊。晨粳玉炊香，暮酒金注甌。盤蔬羅春青，豆脯兼夕鱐。爲食豈不美，義咽不下喉。要當歸子同，半菽飽亦優。始予志所學，義當望軻丘。朅来與世評，衆口忽起咻。嘗觀世金朱，此道久巳偷。胡爲不奮去，附世如贅旒。而子亦待人，特以貧不謀。參差兩如此，偃蹇勢略侔。要當共引去，逸世出網罘。遐追避世徒，子與侍巾裘。吾將亦娶婦，力以石臼求。貿田結歸廬，種樹屋四周。子居課桑蠶，我出鞭耕牛。教妻績以筐，使兒餉東疇。坐笑忘歲時，聚首成白頭。歸乎當何時，詩以侑子謳。
大舟 王令 
大舟無風帆不舉，小舟榜入青冥去。漁子舟中呼且歌，夜半聞魚誰得多。
望花有感 王令 
春来幾時余不知，但怪日日柳梢好。我嗟無地自種花，常恐東風只生草。誰家有園不可入，時時縱欲信自到。寒梅最香落已闌，桃杏雖遲亦顛倒。髙枝飛鳥夜踏空，低樹狂兒日摧抝。惟餘零落滿地紅，主人更聽奴頻掃。悲来四顧慷慨歌，要且傾酒澆顔酡。春歸欲挽誰有力，河濁雖泣行奈何。
小雨 王令 
一夜風聲驚屋破，四鄰叩壁呼我賀。久知旱勢非所期，果見雨逐浮雲過。庭塘流注已有餘，田畝不霑亦何奈。雷嗔電笑竟何爲，幽人空廢南軒卧。
餓者行 王令 
雨雪不止泥路迂，馬倒伏地人下無。居者不出行者止，午市不合入空衢。道中獨行乃誰子，餓者負席緣門呼。髙堂食飲豈無棄，願從犬彘求其餘。耳聞門閕身就拜，拜伏不起呼羣奴。喉乾無聲哭無淚，引杖去此他何如。路旁少年無所語，歸視紙上還長吁。
世言 王令 
紛紛世俗言，病客久厭聽。聖賢没已遠，是非久無定。六經紙上言，黑白欲誰証。獨有自信人，中得不外競。
暨陽居四首  其一 王令 
出無王事牽，入不治居舍。蒿藜入墻屋，塵垢變几架。糟糠苟無憂，智力取自暇。逢詩即廢日，得客輙忘夜。積懶遂成性，習勤反如詐。幾不類怠傲，愧恥將何謝。
暨陽居四首  其二 王令 
身非爵與官，車馬久不謀。家無田倉儲，雀鼠非我仇。朝出從人居，詩書講前修。暮從兒子嬉，歡笑何所憂。間將筋力疲，懶使志慮收。斗糈尚煩送，誰謂能無求。
暨陽居四首  其三 王令 
自吾暨陽居，已見月四周。流年不我謀，寒暑忽已遒。老来何足嘆，苟死固可羞。子今用力薄，暮齒將何收。
暨陽居四首  其四 王令 
斯道久冺冺，斯人固悠悠。歸豚非吾心，在禮惡不酬。從人效屈伸，俯仰不自由。於命有當然，信矣何足羞。
寄題宣州太平縣衆樂亭爲孫莘老作 王令 
令君架亭樂荒幽，得地適與萬景投。亭成雖名爲衆樂，地僻無客誰與遊。訟休民去吏隨散，獨有文字與令留。把書開闔坐自笑，回視令職忘卑陬。昔聞酒賤喜易醉，今說魚美予何憂。彈琴有聲尚近俗，要解弦絕以意求。况持髙懷屈下邑，志氣略與彭澤侔。身嬰民憂手持版，心愛山水寜非偷。景好不見但聞說，使我耳目私相仇。亭前行跡不破草，亭下野鳥常喧啾。山雲朝嘘翠巘出，海月夜下清溪浮。春花夏蔭已有愛，况使風雪回冬秋。惜予不得與快意，共上岑崒望九州。黄山聞好眼未識，夢想欲到迷無由。圖傳粉墨固未好，願假壮筆一攬收。果逢来篇騁雄勝，若執造化窮凋鎪。一時文工豈不偉，千里寄我何以酬。耳昏俗語久欲洗，爲我一謝山前流。
謝客二首  其一 王令 
擾擾車馬客，各以勢利奔。自問閭巷人，何爲亦紛紛。與客成往還，勉就俗所敦。禮不經聖人，頗厭後世煩。欲問無所得，歸視紙上文。非以孔子心，尚拜陽貨豚。乃知偪仄間，心跡久已分。去矣可奈何，更問来者門。
謝客二首  其二 王令 
躚躚出何爲，奄奄歸就卧。不知身所謀，徒與俗相和。本無聲利求，久厭車馬過。詩書雖滿前，走奔不暇坐。收身衣食餘，抱病歲月破。得不勝所忘，進亦何可課。前躅杳難躋，下愚旋易墮。得勢有然爾，命矣何可奈。
春遊 王令 
春風誰相呼，鳥語到庭户。罷書起何遊，繫馬城西樹。寜須客衆隨，聊與春相遇。髙林美風竹，疏影有清覆。可以便行坐，解脱快巾屨。日長天地寛，飄戾飛雲度。風枝綠未柔，日蕚紅先露。芳辰信可尚，嘉興惜無寓。舊聞黄公壚，頗枉壯士顧。予雖輕數子，自適偶同趣。起解身上衣，就貰青旗酤。獨酌不待勸，興至還自注。對物無所語，似若喧譁惡。雖無歌舞歡，幸可篇章賦。乾坤本閑暇，人物自紛遽。勞苦曷不樂，歲月失已屢。酒闌起四望，落日不可駐。饑馬自知家，何須問歸路。
游江陰壽寜寺 王令 
寥蕭枝上風，蜩蟄以秋告。黯靉道旁樹，蔭綠凉可冐。况承積陰餘，急雨蕩晴昊。初凉逞新威，宿暑懲舊躁。漫漫出門路，踽踽可誰造。江聲洶西奔，海遠劇東到。中間可行望，洗滌去塵抱。况於林阜間，古屋架晴燥。蚊蝱稍歛收，軒户可淹傲。惜乎余獨游，不可擕所好。踟蹰竚歸步，風作冷相勞。